1. นโยบายและภาพรวมการประกอบธุรกิจ

บริษัท เพรซิเดนท์ เบเกอรี่ จำกัด (มหาชน) (“บริษัท”) จดทะเบียนจัดตั้งเป็นบริษัทจำกัดเมื่อวันที่
29 ตุลาคม 2523 และได้จดทะเบียนแปรสภาพเป็นบริษัทมหาชนจำกัด เมื่อวันที่ 19 กรกฎาคม
2545 โดยมีทุนจดทะเบียน 300 ล้านบาท เรียกชำระแล้ว 300 ล้านบาท ในปี 2549
บริษัทเพิ่มทุนจดทะเบียน จาก 300 ล้านบาท เป็น 450 ล้านบาท ตามมติที่ประชุมผู้ถือหุ้น ครั้งที่ 27
เมื่อวันที่ 25 เมษายน 2549 โดยได้จดทะเบียนเพิ่มทุนแล้วเมื่อวันที่ 15 มิถุนายน 2549
และเมื่อวันที่ 28 เมษายน 2554 ที่ประชุมสามัญผู้ถือหุ้น ครั้งที่ 32
ได้มีมติอนุมัติให้บริษัทฯเปลี่ยนแปลงมูลค่าหุ้นสามัญที่ตราไว้จากเดิมมูลค่าหุ้นละ 10 บาท
เป็นมูลค่าหุ้นละ 1 บาท โดยจำนวนหุ้นสามัญภายหลังจากการเปลี่ยนแปลงมูลค่าหุ้นดังกล่าวเพิ่มจาก
45 ล้านหุ้น เป็นจำนวน 450 ล้านหุ้น
บริษัทฯได้จดทะเบียนการเปลี่ยนแปลงมูลค่าหุ้นสามัญที่ตราไว้กับกระทรวงพาณิชย์เมื่อวันที่ 12
พฤษภาคม 2554

ปัจจุบัน บริษัท มีโรงงาน 3 แห่ง ตั้งอยู่ที่ นิคมอุตสาหกรรมลาดกระบัง 2 แห่ง มีพื้นที่รวม 18 ไร่
3 งาน พื้นที่ใช้สอย 36,680 ตารางเมตร และ โรงงานบางชัน ตั้งอยู่ที่นิคมอุตสาหกรรมบางชัน
มีพื้นที่ 12 ไร่ 2 งาน 57 ตารางวา มี 1 อาคาร พื้นที่ ใช้สอยกว่า 38,000 ตารางเมตร
ซึ่งเริ่มเปิดดำเนินการอย่างเป็นทางการเมื่อวันที่ 14 ธันวาคม 2552
โดยมีธุรกิจหลักคือการผลิตและจำหน่ายขนมปังและเบเกอรี่
ซึ่งเป็นการจำหน่ายผลิตภัณฑ์ภายใต้เครื่องหมายการค้าของบริษัทให้แก่ร้านค้าปลีกแบบดั้งเดิม
(Traditional Trade) และสมัยใหม่ (Modern Trade)
โดยเป็นการจำหน่ายในลักษณะการขายขาด
ซึ่งบริษัทจะรับเปลี่ยนผลิตภัณฑ์เดิมที่ร้านค้าจำหน่ายไม่หมด เมื่อนำผลิตภัณฑ์ใหม่ไปส่ง
เพื่อบริหารความสดใหม่ของผลิตภัณฑ์ และบริษัทมีธุรกิจเบเกอรี่ค้าปลีก
โดยจำหน่ายผลิตภัณฑ์ภายใต้เครื่องหมายการค้าของบริษัท
ผ่านร้านค้าปลีกของบริษัทเองและจำหน่ายตรงตามคำสั่งซื้อของผู้บริโภค นอกจากนี้
บริษัทมีการจำหน่ายผลิตภัณฑ์ที่ผลิตขึ้นตามคำสั่งให้แก่ร้านอาหารฟาสต์ฟู้ดและร้านสะดวกซื้อ

ธุรกิจของบริษัทแบ่งออกเป็น 4 สายธุรกิจ ดังนี้

1.  ธุรกิจเบเกอรี่ค้าส่ง ผลิตภัณฑ์ที่จำหน่ายได้แก่ ขนมปังชนิดแผ่น ขนมปังสำหรับแฮมเบอร์เกอร์
    ขนมปังสำหรับฮอทดอก ขนมปังพร้อมทาน เช่น ขนมปังสอดไส้ แซนด์วิชสำเร็จรูป เค้ก และ
    เบเกอรี่ อื่น ๆ โดยจำหน่ายผลิตภัณฑ์ดังกล่าว ภายใต้เครื่องหมายการค้า ”ฟาร์มเฮ้าส์”

2.  ธุรกิจเบเกอรี่ค้าปลีก ได้แก่ เบเกอรี่ที่จำหน่าย ในร้าน Deliya by Farmhouse
    เค้กมาดามมาร์โก้ กู๊ดมอร์นิ่ง ฟาร์มเฮ้าส์ (แฟรนไชส์ขายแซนด์วิช)
    ขนมไหว้พระจันทร์ตราฟาร์มเฮ้าส์

3.  ธุรกิจฟาสต์ฟู้ดและร้านอาหาร/ภัตตาคาร ผลิตภัณฑ์ที่จำหน่ายได้แก่
    ขนมปังสำหรับแฮมเบอร์เกอร์ ขนมปังสำหรับฮอทดอก ขนมปังชนิดแผ่น ขนมปังฝรั่งเศส
    ครัวซองต์ และขนมปังกรอบ ที่จำหน่ายให้แก่ร้านฟาสต์ฟู้ดต่าง ๆ เช่น แมคโดนัลด์ เคเอฟซี
    พิซซ่าฮัท เบอร์เกอร์คิงส์ เชสเตอร์กริลล์ เอแอนด์ดับบลิว เดอะพิซซ่าคอมปะนี ซิสเลอร์
    แดรี่ควีน และ มอสเบอร์เกอร์ เป็นต้น และกลุ่มผลิตภัณฑ์ชุบทอด (Fried Product) ได้แก่
    เกล็ดขนมปัง

4.  ธุรกิจส่งออก ผลิตสินค้าเพื่อการส่งออก ในลักษณะผลิตภัณฑ์แช่แข็ง

1.1 วิสัยทัศน์ วัตถุประสงค์

ภาวะผู้นำและวิสัยทัศน์

คณะกรรมการบริษัท มีส่วนร่วมในการให้ความเห็นชอบวิสัยทัศน์และภารกิจของบริษัท
และเพื่อที่จะดำเนินการให้เป็นไปตามวิสัยทัศน์และภารกิจที่ได้วางไว้
ฝ่ายบริหารได้มีการแต่งตั้งคณะทำงานแผนกลยุทธ์ขึ้น เพื่อกำหนดแผนกลยุทธ์รวมของบริษัท
และจัดทำแผนกลยุทธ์ของแต่ละหน่วยงาน อันจะเป็นแนวทางในการดำเนินงาน
รวมทั้งได้จัดให้มีระบบการติดตาม ปรับปรุง และประเมินผลการดำเนินงานเปรียบเทียบกับแผนงาน
และงบประมาณที่กำหนดไว้ ทั้งนี้ เพื่อเป็นการเพิ่มมูลค่าสูงสุดให้กับบริษัท โดยมีวิสัยทัศน์ และ
ภารกิจ ดังนี้

วิสัยทัศน์ (Vision)

เป็นผู้นำในการผลิตและจัดจำหน่ายผลิตภัณฑ์เบเกอรี่ทุกประเภท ที่สามารถสร้างความนิยม
และความพึงพอใจสูงสุดให้กับผู้บริโภค

พันธกิจ (Mission)

1. มุ่งมั่นพัฒนาและผลิตสินค้าที่ได้มาตรฐาน ทั้งคุณภาพ ความปลอดภัย และคุณค่าทางโภชนาการ

  2. ใช้เทคโนโลยีในการผลิตที่ทันสมัยและมีประสิทธิภาพสูง

  3. พัฒนาระบบบริหาร และการจัดการที่มีประสิทธิภาพอย่างต่อเนื่อง

  4. สร้างความเชื่อมั่นและความพึงพอใจให้ผู้ที่มีส่วนเกี่ยวข้อง

เป้าหมายการดำเนินธุรกิจ

บริษัท มีความตั้งใจในการรักษาความเป็นผู้นำในการผลิตและจำหน่ายขนมปัง และเบเกอรี่อื่นๆ
ในลักษณะค้าส่งที่ได้มาตรฐานและมีคุณภาพสม่ำเสมอ
รวมทั้งมีความมุ่งมั่นที่จะนำเสนอนวัตกรรมใหม่และพัฒนาสินค้าใหม่เพิ่มเติมอย่างต่อเนื่อง
เพื่อให้ผู้บริโภคมีโอกาสเข้าถึงผลิตภัณฑ์ที่มีคุณภาพที่ดี ในราคาที่เหมาะสม
และขยายตลาดไปยังกลุ่มผู้บริโภคใหม่ๆ
รวมทั้งพัฒนาสินค้าเดิมให้มีมูลค่าเพิ่มให้สามารถตอบสนองความต้องการและพฤติกรรมของผู้บริโภคที่เปลี่ยนแปลงตลอดเวลา

นอกจากนี้บริษัท ยังมีเป้าหมายที่จะเร่งรุกการทำธุรกิจขนมปังและเบเกอรี่แบบค้าปลีกอย่างต่อเนื่อง
รวมถึงการ

ขยายตัวสู่ธุรกิจอาหารที่เกี่ยวข้องอีกในอนาคต

1.2 การเปลี่ยนแปลงและพัฒนาการที่สำคัญ

 พัฒนาการที่สำคัญในช่วง 3 ปีที่ผ่านมา

ปี 2555

ด้านการลงทุน

บริษัทได้ติดตั้งเครื่องจักรเพื่อผลิตขนมปังชนิดแผ่นเพิ่ม ที่โรงงานบางชัน
และเครื่องจักรเพื่อผลิตขนมปังเดลี่ แซนด์วิชเพิ่ม ที่โรงงานลาดกระบัง
ทั้งนี้เพื่อเป็นการขยายกำลังการผลิต เพื่อรองรับความต้องการของผู้บริโภค

นอกจากนี้ ในปี 2555 บริษัทได้จ่ายชำระค่าหุ้นสามัญของบริษัทเพรซิเดนท์ ฟลาวมิลล์ จำกัด
เพิ่มอีกร้อยละ 25 ทำให้มีการจ่ายชำระเงินค่าหุ้นแล้วร้อยละ 50 ของเงินลงทุน

ด้านการขาย

บริษัท ได้สร้างโกดังเพิ่มที่สาขาพระราม 3 และภูเก็ต เพื่อรองรับปริมาณสินค้าที่จะจัดส่งให้ลูกค้า
ตามนโยบายของบริษัทที่จะยกระดับคุณภาพศูนย์กระจายสินค้า(DC) อย่างต่อเนื่อง
ควบคู่ไปกับการพัฒนาระบบขนส่งสินค้า ยานพาหนะในการขนส่ง ทั้งปริมาณและคุณภาพของรถ
รวมถึงปรับเปลี่ยนการใช้เชื้อเพลิงที่ประหยัดพลังงานและรักษาสภาพแวดล้อม

และเมื่อวันศุกร์ที่ 7 กันยายน 2555 บริษัท ได้จัดพิธีตัดริบบิ้นฉลองการปล่อยรถคันที่ 1,000 โดย

คุณบุณยสิทธิ์ โชควัฒนา ประธานเครือสหพัฒน์ฯ ให้เกียรติเป็นประธานในพิธี ณ โรงงานบางชัน

ด้านเทคโนโลยีสารสนเทศ

บริษัท ได้ลงทุนจัดซื้อเครื่องComputer Handheld รวมถึงอุปกรณ์ร่วมต่างๆ
สำหรับทดแทนเครื่องเดิม เพื่อความรวดเร็วในการประมวลผล และเพิ่มศักยภาพให้กับหน่วยขาย
อีกทั้งซื้อเพิ่มสำหรับหน่วยขายที่ขยาย พร้อม กับการปรับปรุงระบบเชื่อมต่อข้อมูลต่างๆ
ระหว่างสำนักงานและโรงงาน เพื่อความเสถียรของระบบรองรับการ
ขยายตัวของธุรกิจทั้งในปัจจุบันและอนาคต

ปี 2556

ด้านการลงทุน

บริษัทได้ขยายการลงทุนโดยซื้อเครื่องจักรใหม่เพิ่มทั้งที่โรงงานบางชัน และที่โรงงานลาดกระบัง
นอกจากนี้ได้ลงทุนซื้อที่ดินบริเวณบึงกระเทียม ในนิคมอุตสาหกรรมบางชัน จำนวน 2 ไร่ 2 งาน 2
ตารางวา เพื่อใช้เป็นสถานที่พักรถ และเพื่อเป็นที่บำรุงรักษารถยนต์ของหน่วยงานโลจิสติกส์
และบริษัทได้จ่ายชำระเงินค่าหุ้นสามัญของบริษัทเพรซิเดนท์ ฟลาวมิลล์ จำกัด เพิ่มอีก 30 ล้านบาท
ทำให้มีการจ่ายชำระเงินค่าหุ้นเต็มมูลค่าแล้ว

ด้านการขาย

  เพื่อให้การกระจายสินค้าสู่ผู้บริโภคได้อย่างรวดเร็วและทั่วถึง
  บริษัทยังคงมีการพัฒนาระบบขนส่งสินค้า ยานพาหนะในการขนส่งอย่างต่อเนื่อง
  โดยจัดซื้อรถยนต์ในการขนส่งขนาด 10 ล้อ 6 ล้อ 4 ล้อ เพิ่มขึ้น
  และเพื่อทดแทนรถยนต์ที่มีสภาพไม่พร้อมใช้งาน นอกจากนี้ในปี 2556
  บริษัทได้ขยายสาขาเพิ่มในภาคกลางอีก 1 สาขา คือสาขาสุพรรณบุรี

ด้านเทคโนโลยีสารสนเทศ

  บริษัทได้มีการพัฒนาระบบสารสนเทศอย่างต่อเนื่อง โดยในปี 2556 ได้ลงทุนในโปรแกรม
  Business Intelligence (BI) ซึ่งเป็นโปรแกรมที่สามารถแปลงข้อมูลดิบที่มาจากหลายระบบ
  หลากหลายประเภท และมีขนาดใหญ่ มาเป็นข้อมูลที่มีความหมายและประโยชน์ในเชิงธุรกิจ
  เพื่อช่วยในการวิเคราะห์ ระบุปัญหาและโอกาสต่างๆ เพื่อนำไปวางแผนกลยุทธ์ด้านต่างๆ
  ขององค์กร เช่น ด้านการผลิต ด้านการขาย และด้านโลจิสติกส์

  ประโยชน์ที่บริษัทได้จากการลงทุนในโปรแกรม Business Intelligence (BI)

1.  ประมวลผลได้รวดเร็วทันเวลาและประหยัดเวลาในการเตรียมข้อมูล

2.  ใช้งานได้ทุกที่ที่มี Internet และสามารถใช้งานผ่าน Smart Phone ได้

3.  สามารถสร้างรูปแบบ รายงาน กราฟ ได้ง่ายและรวดเร็ว

ปี 2557

  ด้านการลงทุน

  ในปี 2557 ทางบริษัทได้ซื้อที่ดินเพิ่ม 2 แห่งสำหรับสร้างศูนย์กระจายสินค้า (DC) คือ
  ที่ถนนประชาชื่น และ จังหวัดชลบุรี เพื่อสามารถรองรับสินค้าที่จะกระจายไปสู่ผู้บริโภคได้มากขึ้น
  และลงทุนซื้อเครื่องจักรใหม่เพิ่มสำหรับผลิตสินค้าพร้อมรับประทานที่โรงงานบางชัน

  ด้านการตลาด

  บริษัทได้จัดทำหนังโฆษณา และกิจกรรมส่งเสริมการขายเพื่อกระตุ้นยอดขายอย่างต่อเนื่อง ในปี
  2557 บริษัทยังเน้นการประชาสัมพันธ์ทาง Social Media โดยจัดให้มีกิจกรรมร่วมสนุก
  ตอบคำถามชิงรางวัลผ่านทาง Facebook ของบริษัทมากขึ้น
  ถือเป็นการสร้างความสัมพันธ์และความใกล้ชิดกับผู้บริโภค อีกทั้งเป็นช่องทางการรับฟังความเห็น
  และความพึงพอใจของผู้บริโภค

1.3 โครงสร้างการถือหุ้นของกลุ่มบริษัท

  บริษัทมีบริษัทร่วมค้า 1 แห่ง คือบริษัท เพรซิเดนท์ กรีน เฮ้าส์ ฟู้ดส์ จำกัด
  โดยมีสัดส่วนการลงทุนร้อยละ 39 และ ไม่มีบริษัทใดที่บริษัทถือหุ้นเกิน ร้อยละ 20

1.4 ความสัมพันธ์กับกลุ่มธุรกิจของผู้ถือหุ้นใหญ่

 บริษัทได้เปิดเผยข้อมูล ดังรายละเอียดในรายการระหว่างกัน หน้า 107-111

2. ลักษณะการประกอบธุรกิจ

บริษัท เพรซิเดนท์ เบเกอรี่ จำกัด (มหาชน) เป็นบริษัทในกลุ่มผลิตภัณฑ์สายอาหารในเครือบริษัท
สหพัฒนพิบูล จำกัด (มหาชน) ที่ได้ก่อตั้งโดย ดร.เทียม โชควัฒนา
โดยกลุ่มผลิตภัณฑ์สายอาหารของเครือสหพัฒน์ที่ผลิตโดย บริษัทไทยเพรซิเดนท์ฟู้ด จำกัด (มหาชน)
เป็นอีกหนึ่งกลุ่มผลิตภัณฑ์ที่ได้รับความยอมรับและประสบความสำเร็จอย่างสูง อาทิ
บะหมี่กึ่งสำเร็จรูปมาม่าและบิสกิตบิสชิน ซึ่งทั้งสองผลิตภัณฑ์มีแป้งสาลีเป็นวัตถุดิบหลักในการผลิต
ทำให้มีแนวคิดที่จะขยายธุรกิจเข้าไปในสายขนมปังและเบเกอรี่ซึ่งใช้แป้งสาลีเป็นวัตถุดิบหลักเช่นกันในสมัยนั้นผู้ประกอบการเบเกอรี่ส่วนใหญ่เป็นรายเล็กและดำเนินธุรกิจแบบครอบครัว
ผลิตภัณฑ์ที่มีในตลาดก็ไม่มีคุณภาพมาตรฐานสม่ำเสมอ ขาดพัฒนาการทั้งในแง่ของตัวผลิตภัณฑ์
ระบบการจัดจำหน่ายและการจัดการที่ดี
ความเข้าใจของผู้บริโภคต่อผลิตภัณฑ์เบเกอรี่ที่มีคุณภาพมาตรฐานยังมีน้อย
ขนาดของตลาดและความนิยมในการบริโภคเบเกอรี่ยังมีไม่มากนัก

อย่างไรก็ดี ช่วงเวลานั้น
เป็นช่วงที่รัฐบาลได้ให้การสนับสนุนอุตสาหกรรมการผลิตเพื่อทดแทนการนำเข้า
โดยเฉพาะอย่างยิ่งอุตสาหกรรมที่มีพื้นฐานมาจากด้านการเกษตร
ประกอบกับวิถีการดำรงชีวิตของคนไทยได้เปลี่ยนแปลงไป
ประชากรจากชนบทเคลื่อนย้ายเข้าสู่สังคมเมืองมากขึ้น ครอบครัวมีขนาดเล็กลง
แม่บ้านทำงานนอกบ้านมากขึ้น ทำให้มีเวลาจัดเตรียมอาหารสำหรับสมาชิกในครอบครัวลดลง
รวมไปถึงการค้าระหว่างประเทศเริ่มมีบทบาททำให้มีชาวต่างชาติเคลื่อนย้ายเข้ามาในประเทศมากขึ้น
ด้วยปัจจัยต่างๆ เหล่านี้ล้วนสร้างโอกาสให้ผลิตภัณฑ์เบเกอรี่สามารถตอบสนองวิถีชีวิตคนไทยได้ดียิ่งๆ
ขึ้น

ภาพรวมการประกอบธุรกิจ

บริษัทประกอบธุรกิจหลักในการผลิตและจำหน่ายขนมปังและเบเกอรี่อื่นๆ โดยมีสายธุรกิจแบ่งได้ดังนี้

1. ธุรกิจเบเกอรี่ค้าส่ง (Wholesale) มีสัดส่วนการขายเป็น 90.14%
ของยอดรายได้รวมของบริษัท

2. ธุรกิจเบเกอรี่ค้าปลีก (Retail) มีสัดส่วนการขายเป็น 2.38% ของยอดรายได้รวมของบริษัท

3. ธุรกิจฟาสต์ฟู้ด และ ร้านอาหาร / ภัตตาคาร (Fast food & Catering)
มีสัดส่วนการขายเป็น 6.49%

ของยอดรายได้รวมของบริษัท

4.  ธุรกิจส่งออก (Export) มีสัดส่วนการขายเป็น 0.10% ของยอดรายได้รวมของบริษัท

โครงสร้างรายได้

  โครงสร้างรายได้ของบริษัทในช่วงปี 2555-2557 มีรายละเอียดดังนี้ []

  กราฟแสดงรายได้รวมของบริษัท ปี 2553-2557 []

  2.1 ลักษณะผลิตภัณฑ์หรือบริการ

 สายธุรกิจและผลิตภัณฑ์

1.  ธุรกิจเบเกอรี่ค้าส่ง (Wholesale)

  เป็นลักษณะธุรกิจที่ผลิตและจำหน่ายผลิตภัณฑ์เบเกอรี่ในลักษณะค้าส่ง ภายใต้เครื่องหมายการค้า

”ฟาร์มเฮ้าส์” โดยการจัดส่งสินค้าวางจำหน่ายให้กับช่องทาง / ร้านค้าต่างๆ โดยกลุ่มลูกค้าหลัก
คือ ร้านค้าปลีกสมัยใหม่ และ ร้านค้าปลีกดั้งเดิม ได้แก่

  คอนวีเนี่ยนสโตร์ เช่น 7-eleven , แฟมิลี่มาร์ท , 108 Shop เป็นต้น

  ร้านค้าในปั๊มน้ำมันต่างๆ เช่น จิฟฟี่ , สตาร์มาร์ท , ไทเกอร์มาร์ท , ใบจาก เป็นต้น

  ซุปเปอร์มาร์เก็ตต่างๆ เช่น เดอะมอลล์ , ท็อปส์ , ฟู้ดแลนด์ เป็นต้น

  ไฮเปอร์มาร์เก็ต เช่น เทสโก้ โลตัส , บิ๊กซี

  ดิสเคาน์สโตร์ เช่น แม็คโคร

  ร้านค้าปลีกแบบดั้งเดิม ได้แก่ ร้านค้าเล็กที่มีอยู่ทั่วไป รวมถึงร้านค้าในโรงเรียน , โรงงาน

  และร้านสวัสดิการในสถานที่ราชการต่างๆ

ผลิตภัณฑ์ที่จำหน่ายในธุรกิจเบเกอรี่ค้าส่ง (Wholesale) ได้แก่

1.1 ขนมปังชนิดแผ่น (Sliced Bread)

เป็นผลิตภัณฑ์แรกที่บริษัทเริ่มผลิตและจัดจำหน่าย
ถือว่าเป็นผลิตภัณฑ์ที่สร้างการรับรู้ในแบรนด์ฟาร์มเฮ้าส์ให้กับผู้บริโภคได้มากที่สุดตั้งแต่อดีตจนถึงปัจจุบัน
ประกอบกับเป็นผลิตภัณฑ์หลักในการสร้างรายได้ให้กับบริษัท
ด้วยลักษณะผลิตภัณฑ์ที่สามารถสร้างความหลากหลายในการบริโภคได้ เหมาะสมกับทุกเพศทุกวัย
อีกทั้งยังเป็นผลิตภัณฑ์ที่เหมาะสำหรับทุกคนในครอบครัว
สำหรับกลุ่มผลิตภัณฑ์ขนมปังชนิดแผ่นจากเดิมที่มีเพียงขนมปังชนิดแผ่นธรรมดา
บริษัทได้พัฒนาและเพิ่มความหลากหลายทั้งชนิด และขนาดสินค้ามากขึ้น ดังนี้

  (1) ขนมปังแผ่นขาว (White Bread)

  เป็นกลุ่มขนมปังชนิดแผ่นที่มีลักษณะเป็นเนื้อขนมปังขาว และผสมวิตามิน
  เป็นชนิดสินค้าที่เหมาะสำหรับทุกเพศ

ทุกวัย และสามารถนำไปประกอบอาหารต่างๆ ได้หลากหลาย ได้ทุกเวลา ชนิดสินค้าในกลุ่มนี้
รวมทั้งสิ้น 5 รายการ ได้แก่ ขนมปังชนิดแผ่นน้ำหนัก 480 กรัม ขนมปังชนิดแผ่นน้ำหนัก 240 กรัม
ขนมปังผสมวิตามินน้ำหนัก 240 กรัม ขนมปังตัดขอบน้ำหนัก 220 กรัม และ รอยัลเบรด
ขนมปังชนิดแผ่นเนื้อนุ่มสไลด์หนา เป็นลักษณะขนมปังที่หอมนุ่มและสไลด์แผ่นหนา

  (2) ขนมปังแผ่นธัญพืช (Grain Bread)

เป็นกลุ่มขนมปังชนิดแผ่นที่มีเมล็ดธัญพืชต่างๆ เป็นส่วนประกอบในปริมาณมาก
เพื่อเพิ่มคุณค่าทางโภชนาการ
สอดคล้องกับแนวทางการดำเนินชีวิตของคนไทยที่หันมาให้ความสนใจในสุขภาพกันมากขึ้น
โดยเฉพาะการเลือกสรรผลิตภัณฑ์อาหารที่มีประโยชน์ในการบริโภค ชนิดสินค้าในกลุ่มนี้มีจำหน่าย
ได้แก่ ขนมปังโฮลวีตน้ำหนัก 500 กรัม ขนมปัง โฮลวีตน้ำหนัก 250 กรัม
และขนมปังโฮลวีตชนิดเนื้อละเอียด (Fine Wholewheat Bread) น้ำหนัก 250 กรัม
เหมาะสำหรับเด็กและกลุ่มลูกค้าที่ใส่ใจสุขภาพ แต่ไม่ชอบลักษณะเนื้อขนมปังโฮลวีตสูตรเดิม
ทำให้สามารถรับประทานขนมปังโฮลวีตได้ง่ายขึ้น

1.2 ขนมปังสำหรับเบอร์เกอร์ และขนมปังสำหรับฮอตดอก (Burger Bun and Hot Dog Bun)

สินค้าที่จำหน่ายได้แก่ ขนมปังสำหรับเบอร์เกอร์ และขนมปังสำหรับฮอตดอก
เป็นผลิตภัณฑ์ที่สามารถนำไปทำเมนูอาหารต่างๆ ได้หลากหลาย เช่น เบอร์เกอร์ไส้ต่างๆ
หรือฮอตดอกไส้ต่างๆ เป็นต้น

1.3 ขนมปังพร้อมทาน (Snack Bread)

เป็นผลิตภัณฑ์เบเกอรี่ในรูปแบบพร้อมทาน บรรจุในซองเดี่ยว พอดีกับการรับประทานครั้งเดียว
ซึ่งเหมาะกับวิถีชีวิตของผู้บริโภคในสังคมเมืองที่มีความรีบเร่ง ต้องการความสะดวก รวดเร็ว
พกพาและรับประทานได้ทุกที่ทุกเวลา ผลิตภัณฑ์มีความหลากหลายชนิด หลากหลายรสชาติ
เหมาะกับทุกกลุ่มเป้าหมาย ทั้งเด็กนักเรียน นักศึกษา วัยทำงาน และทุกๆ คน ผลิตภัณฑ์ในกลุ่มนี้
ได้แก่ เดลี่แซนด์วิช ขนมปังสอดไส้หวานและไส้เนื้อสัตว์ ขนมปังทาหน้า ขนมปังแพ
ขนมปังผสมลูกเกด ขนมปังฮอตดอกสอดไส้หวาน โดยในปี 2557 มีการแนะนำสินค้าใหม่ คือ
โดนัทเค้กไส้สังขยา โดนัทเค้กไส้คัสตาร์ดกลิ่นส้ม เดลี่แซนด์วิชไส้ไก่เทอริยากิ
ขนมปังฮอตดอกครีมไส้มัลเบอร์รี่ ขนมปังฮอตดอกครีมรสส้ม เดลี่แซนด์วิชไส้โบโลน่าหมูหยอง
สวีทแซนด์วิชไส้ช็อกโกแลต สวีทแซนด์วิชไส้ครีมนมเนยอัลมอนด์ มินิบัน ขนมปังไส้กรอกไก่ มินิบัน
ขนมปังไส้กรอกหมู และฟาร์มเฮ้าส์แซนด์วิช 6 รสชาติที่ขายเฉพาะช่องทางโลตัสเอ๊กซ์เพรส

1.4 เค้กพร้อมทาน (Snack Cake)

บริษัท เล็งเห็นถึงช่องว่างทางการตลาดในปัจจุบันที่ยังไม่มีเค้กพร้อมทานยี่ห้อใดที่มีมาตรฐาน
และเป็นที่ยอมรับของตลาด และจากความพร้อมของบริษัท
ประกอบกับความเชี่ยวชาญในการผลิตเค้กจากผู้มีความเชี่ยวชาญ จึงได้พัฒนากลุ่มสินค้า Snack
Cake เพื่อการจำหน่าย กลุ่มผลิตภัณฑ์ Snack Cake ที่บริษัทผลิตและจำหน่าย ประกอบด้วย
เค้กโรล 7 รสชาติ ได้แก่ เค้กโรลกาแฟ เค้กโรลกลิ่นใบเตย เค้กโรลกลิ่นส้ม
เค้กโรลกลิ่นวานิลลา เค้กโรลรสช็อกโกแลต เค้กโรลรสสตรอเบอร์รี่ เค้กโรลกลิ่นกล้วยหอม
นอกจากนี้ยังมีโดรายากิ 5 รสชาติ ได้แก่ โดรายากิไส้คัสตาร์ดครีม โดรายากิไส้ช็อกโกแลต
โดรายากิไส้ครีมอัลมอนด์ โดรายากิไส้ช็อกโกแลตชิพ โดรายากิไส้ครีมลูกเกด

1.5 เบเกอรี่อื่นๆ (Confectionery)

ผลิตภัณฑ์ในกลุ่ม Confectionery ประกอบด้วย ขนมปังกรอบอบเนย คุกกี้ 4 รสชาติ ได้แก่
คุกกี้รสเนย คุกกี้รสผลไม้รวม คุกกี้รสกาแฟ คุกกี้รสลูกเกด ฟรุ๊ตพาย 3 รสชาติ ได้แก่
ฟรุ๊ตพายไส้สับปะรด ฟรุ๊ตพายไส้สตรอเบอร์รี่ ฟรุ๊ตพาย ไส้บลูเบอร์รี่ โดยในปี 2557
มีการแนะนำสินค้าใหม่ คือ คุกกี้ช็อกโกแลตชิพ

2. ธุรกิจค้าปลีก (Retail)

เป็นลักษณะการจำหน่ายผลิตภัณฑ์ผ่านร้านค้าปลีกของบริษัท และการจำหน่ายตรงให้กับลูกค้า
ภายใต้เครื่องหมายการค้าของบริษัท ได้แก่

2.1 เดลิย่า (Deliya by Farmhouse)

จากนโยบายของบริษัท ที่ต้องการขยายตัวเข้าสู่ธุรกิจค้าปลีกขนมปังและเบเกอรี่
ซึ่งมีแนวโน้มการขยายตัวมากในอนาคต ประกอบกับประสบการณ์ และ ความน่าเชื่อถือของบริษัท
ในธุรกิจขนมปังและเบเกอรี่ บริษัท จึงได้ดำเนินการเปิดร้าน Deliya by Farmhouse
ซึ่งเป็นการผลิตและจำหน่ายผลิตภัณฑ์ขนมปังและเบเกอรี่โฮมเมดที่สดใหม่ หลากหลายชนิด
อีกทั้งยังจำหน่ายเบเกอรี่ Snack Box รับจัดส่งในกรุงเทพมหานคร และปริมณฑล ณ สิ้นปี 2557
มีทั้งสิ้น 13 สาขา ได้แก่ สยามสแควร์ซอย 7 , โรงเรียนจิตรลดา , โลตัสคลอง 7,
โลตัสลำลูกกา คลอง 2 , โลตัสบางปู , โลตัสศรีนครินทร์, โลตัสรัตนาธิเบศร์ ,
อาคารอาร์เอสทาวเวอร์ รัชดา , ศูนย์ราชการแจ้งวัฒนะ , เดอะมอลล์ 2 รามคำแหง
เดอะมอลล์ ท่าพระ , พาราไดซ์ ปาร์ค และ เดอะมอลล์ บางกะปิ

นอกจากที่กล่าวมาในข้างต้น เดลิย่า มีการรับผลิตสินค้าตามออเดอร์ โดยผลิตภัณฑ์ที่รับผลิต ได้แก่
ขนมปังแซนด์วิชสำเร็จรูป เค้ก และเบเกอรี่อื่นๆ โดยให้กับร้านลอว์สัน
ที่เพิ่งเปิดตัวใหม่ในเมืองไทย

2.2 มาดาม มาร์โก้ (Madame Marco)

โฮมเมดเค้กเนื้อนุ่มสูตรต้นตำรับสไตล์ยุโรปที่ปรุงแต่งรสชาติความอร่อยในทุกขั้นตอน
เริ่มตั้งแต่การคัดเลือกวัตถุดิบที่มีคุณภาพจากทั้งในประเทศ และต่างประเทศ
ผ่านกรรมวิธีการผลิตที่สะอาด พิถีพิถัน และด้วยระบบ Made To Order
ที่เป็นเอกลักษณ์ของเค้กมาดาม มาร์โก้ จึงทำให้เค้กมาดาม มาร์โก้อร่อยสดใหม่ทุกครั้งที่ลูกค้าสั่งซื้อ
พร้อมทั้งบริการจัดส่งฟรีทั้งกรุงเทพฯ และปริมณฑลภายใต้รสชาติยุโรปแท้ๆ จึงทำให้ Madame
Marco เป็น “The European Delight”

ปัจจุบัน มาดาม มาร์โก้ ได้เพิ่มช่องทางการจำหน่ายด้วยการเปิดร้าน มาดามมาร์โก้ช็อปส์ มีทั้งสิ้น
15 สาขา ได้แก่

สยามพารากอน ชั้น G โซน เทคโฮม , เดอะมอลล์งามวงศ์วาน บริเวณโฮมเฟรชมาร์ท ,
เดอะมอลล์บางแค บริเวณโฮม

เฟรชมาร์ท , เดอะมอลล์บางกะปิ บริเวณโฮมเฟรชมาร์ท , เดอะมอลล์ 2 รามคำแหง
บริเวณโฮมเฟรชมาร์ท , โลตัสศรีนครินทร์ , เดอะมอลล์ ท่าพระ บริเวณฟู้ดคอร์ท , เมกาบางนา
บริเวณบิ๊กซี ชั้น G , พาราไดซ์ ปาร์ค แฟชั่น ไอส์แลนด์ โลตัส เลียบทางด่วนรามอินทรา ,
เซ็นทรัล ศาลายา , โลตัสบางใหญ่ , ดิ เอ็มโพเรียม และ คริสตัล ราชพฤกษ์

  เค้กมาดาม มาร์โก้มีการจัดส่งฟรี ทั้งในกรุงเทพมหานคร และ ปริมณฑล
  ซึ่งสามารถสอบถามรายละเอียดได้ที่

Call Center โทร. 0-2326-0200-3

2.3 กู๊ดมอร์นิ่งฟาร์มเฮ้าส์

เป็นการจำหน่ายผลิตภัณฑ์ให้กับผู้แทนขายแซนด์วิช ภายใต้รูปแบบของบริษัท
โดยมีวัตถุประสงค์เพื่อเป็นการสร้างความนิยมในการบริโภคขนมปังในรูปแบบที่หลากหลายแก่ผู้บริโภคทั่วไป
และเพื่อเป็นการส่งเสริมให้บุคคลทั่วไปมีอาชีพ และรายได้เสริม
ซึ่งผู้แทนขายจะซื้อผลิตภัณฑ์ในการทำแซนด์วิชจากบริษัท และทำแซนด์วิชตามที่ผู้บริโภคต้องการ
โดยบริษัท จะคัดเลือกผู้แทนขายจากทำเลที่ตั้งและความพร้อมในการให้บริการ ซึ่งบริษัท
จะให้ความรู้ด้านการขาย ณ สิ้นปี 2557 มีผู้แทนขายแซนด์วิชกู๊ดมอร์นิ่งฟาร์มเฮ้าส์ กว่า 70 ราย

3. Fast food & Catering

เป็นลักษณะผลิตภัณฑ์ที่ผลิตและจำหน่ายตามคำสั่งซื้อของลูกค้า  ซึ่งได้แก่ ร้านฟาสต์ฟู้ดต่างๆ  เช่น 
แมคโดนัลด์ เคเอฟซี  พิซซ่าฮัท เชสเตอร์กริลล์ เอแอนด์ดับบลิว ซานตาเฟ่สเต็ก มอสเบอร์เกอร์
(จากประเทศญี่ปุ่น) เครือไมเนอร์ ฟู้ดกรุ๊ป ได้แก่ เบอร์เกอร์คิงส์ ซิสเลอร์ แดรี่ควีน เดอะพิซซ่า
คอมปะนี  เป็นต้น รวมถึงธุรกิจร้านอาหารและร้านกาแฟต่างๆ 
ที่ล้วนเป็นร้านอาหารชื่อดังที่มียอดขายสูงสุดทั่วโลกรวมถึงประเทศไทย

       

3.1 Fastfood & Catering

(1) Fastfood

ผลิตภัณฑ์ที่ทำการผลิตและจำหน่าย ได้แก่ ขนมปังสำหรับเบอร์เกอร์
และขนมปังสำหรับฮอตดอกในหลากหลายขนาด ทั้งแบบโรยงาและไม่โรยงา
ซึ่งบริษัทมีการผลิตแบบอัตโนมัติตลอดทั้งกระบวนการผลิต มีความสามารถในการผลิต 36,000
ชิ้นต่อชั่วโมง รวมทั้งผลิตภัณฑ์อื่นๆ เช่น ขนมปังฝรั่งเศส ครัวซองต์ ขนมปังอบกรอบ
และผลิตภัณฑ์ที่มีการพัฒนาขึ้นมา เพื่อตอบสนองลูกค้า ปัจจุบันถือได้ว่าบริษัทเป็น Supplier
สินค้าขนมปังรายใหญ่ที่สุดของประเทศ

นอกจากนี้ ยังมี Frozen Dough
เป็นผลิตภัณฑ์ที่บริษัททำการผลิตและจำหน่ายผลิตภัณฑ์โดแช่แข็งหลายชนิดหลายขนาด
ตามคำสั่งซื้อของร้านฟาสต์ฟู้ด ซึ่งสินค้าดังกล่าว
บริษัทได้วิจัยและพัฒนามาอย่างต่อเนื่องเพื่อต้องการขยายตลาดในส่วนนี้ต่อไปในอนาคต

(2) Catering

นอกเหนือจากฟาสต์ฟู้ดต่างๆ แล้ว บริษัทยังได้ขยายการจำหน่ายไปยังกลุ่มร้านอาหาร
ธุรกิจร้านกาแฟต่างๆ ที่ต้องการเบเกอรี่เป็นส่วนหนึ่งของเมนูในร้าน
ซึ่งผลิตภัณฑ์ที่จำหน่ายนอกจากจะเป็นผลิตภัณฑ์ที่บริษัทมีการผลิตและจำหน่ายอยู่ในปัจจุบันอยู่แล้ว
ยังหมายรวมถึงผลิตภัณฑ์ที่บริษัทได้ทำการพัฒนาขึ้นมาเพื่อตอบสนองกลุ่มลูกค้าแต่ละกลุ่มโดยเฉพาะ

3.2 ผลิตภัณฑ์ชุบทอด ( Fried Products)

เป็นกลุ่มผลิตภัณฑ์ที่ใช้ประกอบอาหารประเภทชุบทอด เป็นที่ชื่นชอบของผู้บริโภคชาวไทย ได้แก่
เกล็ดขนมปัง ผลิตจากขนมปังสดใหม่สูตรพิเศษ ขนาดเกล็ดได้มาตรฐาน ไม่ป่นละเอียด สีขาวนวล
สามารถเกาะติดอาหารได้ดี ทำให้อาหารที่ทอดมีสีเหลืองทองน่ารับประทาน อร่อย ไม่อมน้ำมัน
กรอบนานกว่า เหมาะกับการทอดอาหารได้ทั้งเนื้อสัตว์ และผัก

4. ธุรกิจส่งออก

บริษัทได้ทำการพัฒนาสินค้า เพื่อส่งจำหน่ายไปยังประเทศญี่ปุ่น สำหรับลูกค้าที่เป็น Coffee Shop
Chain และ Pizza Shop ซึ่งมีชื่อเสียงมากในญี่ปุ่น โดยในปี 2557
บริษัทจำหน่ายผ่านตัวแทนในประเทศ เพื่อส่งไปยังลูกค้าในประเทศญี่ปุ่น

2.2 การตลาดและการแข่งขัน

  (1) การตลาด

  1.1 ผลิตภัณฑ์ใหม่

  ในปี 2557 บริษัทได้วางจำหน่ายผลิตภัณฑ์ใหม่ 17 รายการ เพื่อเพิ่มทางเลือกให้กับผู้บริโภค
  ได้แก่

1.  โดนัทเค้กไส้สังขยา : โดนัทอบอร่อย ไม่ทอด เนื้อนุ่ม กลิ่นหอมเค้กและสังขยา

2.  โดนัทเค้กไส้คัสตาร์ดกลิ่นส้ม : โดนัทอบอร่อย ไม่ทอด เนื้อนุ่ม
    กลิ่นหอมเค้กและไส้คัสตาร์ดกลิ่นส้ม

3.  เดลี่แซนด์วิชไส้ไก่เทอริยากิ : ขนมปังแซนด์วิชพร้อมทาน จากเนื้อขนมปังแสนนุ่ม
    สอดไส้ไก่ผัดซอส

  เทอริยากิที่กลมกล่อม อร่อยเต็มคำ

4.  ขนมปังฮอทดอกครีมรสมัลเบอร์รี่ 85 กรัม : ขนมปังฮอทดอก
    พร้อมสอดไส้เนื้อครีมรสมัลเบอร์รี่ที่หอม

  หวานลงตัว

5.  ขนมปังฮอทดอกรสครีมส้ม 85 กรัม : ขนมปังฮอทดอก
    พร้อมสอดไส้หรือครีมรสส้มที่หอมหวานลงตัว

6.  เดลี่แซนด์วิชไส้โบโลน่าหมูหยอง : ขนมปังแซนด์วิชพร้อมทาน จากเนื้อขนมปังแสนนุ่ม
    สอดไส้เนื้อ โบโลน่าหมูหยองและมายองเนสกลมกล่อม อร่อยเต็มคำ

7.  สวีทแซนด์วิชไส้ช็อกโกแลต : ขนมปังแซนด์วิชพร้อมทาน จากเนื้อขนมปังแสนนุ่ม
    สอดไส้เนื้อช็อกโกแลตที่เข้มข้น หอมหวาน อร่อยเต็มคำ

8.  สวีทแซนด์วิชไส้ครีมนมเนยอัลมอนด์ : ขนมปังแซนด์วิชพร้อมทาน จากเนื้อขนมปังแสนนุ่ม
    สอดไส้เนื้อครีมนมเนยพร้อมชิ้นอัลมอนด์ที่ลงตัว หอมหวาน อร่อยเต็มคำ

9.  ฟาร์มเฮ้าส์แซนด์วิชแฮมสลัดครีม : ขนมปังแซนด์วิชสามเหลี่ยม จากเนื้อขนมปังแสนนุ่ม
    สอดไส้เนื้อแฮมกับน้ำสลัดครีมที่กลมกล่อม อร่อยเต็มคำ

10. ฟาร์มเฮ้าส์แซนด์วิชไส้ทูน่าสลัดครีม : ขนมปังแซนด์วิชสามเหลี่ยม จากเนื้อขนมปังแสนนุ่ม
    สอดไส้เนื้อทูน่ากับน้ำสลัดครีมที่กลมกล่อม อร่อยเต็มคำ

11. ฟาร์มเฮ้าส์แซนด์วิชไส้หมูหยองน้ำพริกเผา : ขนมปังแซนด์วิชสามเหลี่ยม
    จากเนื้อขนมปังแสนนุ่ม สอดไส้หมูหยองกับน้ำพริกเผาที่กลมกล่อม อร่อยเต็มคำ

12. ฟาร์มเฮ้าส์แซนด์วิชไส้ปูอัดสลัดครีม : ขนมปังแซนด์วิชสามเหลี่ยม จากเนื้อขนมปังแสนนุ่ม
    สอดไส้เนื้อปูอัดกับน้ำสลัดครีมที่กลมกล่อม อร่อยเต็มคำ

13. ฟาร์มเฮ้าส์แซนด์วิชโฮลวีต ไส้แฮมสลัดครีม : ขนมปังแซนด์วิชสามเหลี่ยม
    จากเนื้อขนมปังโฮลวีตแสนนุ่ม สอดไส้เนื้อแฮมกับน้ำสลัดครีมที่กลมกล่อม อร่อยเต็มคำ

14. ฟาร์มเฮ้าส์แซนด์วิชโฮลวีต ไส้ทูน่าสลัดครีม : ขนมปังแซนด์วิชสามเหลี่ยม
    จากเนื้อขนมปังโฮลวีตแสนนุ่ม สอดไส้เนื้อทูน่าผสมกับน้ำสลัดครีมที่กลมกล่อม อร่อยเต็มคำ

15. มินิบัน ขนมปังไส้กรอกไก่ : มินิบัน ขนมปังเนื้อนุ่มได้รสชาติไส้กรอกไก่เน้นๆ อร่อย ชิ้นพอคำ

16. มินิบัน ขนมปังไส้กรอกหมู : มินิบัน ขนมปังเนื้อนุ่มได้รสชาติไส้กรอกหมูเน้นๆ อร่อย ชิ้นพอคำ

17. คุกกี้ช็อกโกแลตชิพ : คุกกี้กรอบ หอมเนยพร้อมส่วนผสมช็อกโกแลตชิพ อร่อยเข้ากันอย่างลงตัว

1.2 ปรัชญาในการผลิตที่แสวงหาคุณภาพ เพื่อให้ผู้บริโภคได้รับประโยชน์สูงสุด โดยยึดหลักปฏิบัติ 4
ประการ คือ

1.  เลือกวัตถุดิบที่ดี เพื่อให้ได้ผลิตภัณฑ์ที่มีคุณภาพดีที่สุด

2.  พัฒนาผลิตภัณฑ์เพื่อสนองความต้องการทางโภชนาการของคนไทยอย่างไม่หยุดนิ่ง

3.  พัฒนาเทคโนโลยีการผลิตและการจัดการ เพื่อสร้างคุณภาพให้ดียิ่งขึ้นอยู่เสมอ

4.  ยึดถือหลักความปลอดภัย สด สะอาด เพื่อให้ผู้บริโภคได้รับสิ่งที่ดีที่สุด

1.3 ปัจจุบันถือได้ว่าบริษัทเป็นผู้นำอันดับหนึ่งในตลาดขนมปังและเบเกอรี่
ทั้งในด้านเทคโนโลยีในการผลิตที่ถือว่า

ทันสมัยที่สุดในภูมิภาคเอเชียตะวันออกเฉียงใต้ มีศักยภาพการผลิตรวมสูงสุดในประเทศ
รวมทั้งการรักษาคุณภาพและมาตรฐานของสินค้าทุกชิ้น
ตลอดจนความสามารถทางด้านการกระจายสินค้าทั่วภูมิภาคของประเทศได้แบบวันต่อวัน

สำหรับภาวะตลาดโดยทั่วไปที่ส่งผลกระทบต่อบริษัท จะเห็นได้ว่าในส่วนของร้านค้าต่างๆ
ทั้งที่เป็นร้านค้าปลีกสมัยใหม่ ร้านค้าปลีกแบบดั้งเดิม
และกลุ่มร้านอาหารฟาสต์ฟู้ดทั่วไปที่เป็นช่องทางการจำหน่ายของบริษัท ต่างมีการแข่งขันสูง
ทั้งในด้านราคา การจัดรายการส่งเสริมการขายต่างๆ รวมถึงการขยายสาขาให้เพิ่มมากขึ้น
การขยายตัวดังกล่าวจะเอื้อประโยชน์ทางด้านยอดขายของบริษัท และการแข่งขันกันในธุรกิจต่างๆ
นี้เองก็จะเอื้อประโยชน์ต่อผู้บริโภคที่จะได้บริโภคสินค้าที่มีคุณภาพตามมาตรฐาน
หรือสูงกว่ามาตรฐานในราคาที่เหมาะสม และทำให้สามารถครอบคลุมทุกพื้นที่การขายที่ขยายกว้างขึ้น
และถี่ขึ้น

จากความใส่ใจในทุกกระบวนการ ภายใต้ปรัชญาการดำเนินงาน
เพื่อสร้างความมั่นใจให้กับผู้บริโภคในการเลือกซื้อผลิตภัณฑ์เบเกอรี่ ที่มีความสด ใหม่ สะอาด
มีคุณภาพสูง และได้มาตรฐานอย่างสม่ำเสมอ อาทิเช่น การมีฉลากหีบห่อที่ดี
ที่สามารถรักษาผลิตภัณฑ์ให้มีคุณภาพมาตรฐานสินค้าที่ดีจนถึงมือผู้บริโภค มีความสวยงามโดดเด่น
เป็นที่น่าสนใจต่อผู้บริโภค การแสดงวันหมดอายุเป็นรายแรก การให้ข้อมูลทางโภชนาการบนฉลาก
การให้ความรู้ต่อผู้บริโภคในเรื่องของส่วนผสม
และการนำระบบสารสนเทศที่มีประสิทธิภาพมาใช้ในการบริหารการกระจายสินค้าเพื่อความสดใหม่ของสินค้า

Food Safety บริษัท ให้ความสำคัญในเรื่องคุณภาพและความปลอดภัยของอาหารมาโดยตลอด
ซึ่งสอดคล้องกับนโยบายของรัฐบาลที่ต้องการให้ประเทศไทยเป็นครัวของโลกและเน้นในเรื่องอาหารปลอดภัย
(Food Safety) บริษัทได้รับการรับรองการจัดการสุขลักษณะที่ดีของโรงงานอุตสาหกรรมอาหาร
(GMP) และการรับรองระบบวิเคราะห์อันตรายและจุดวิกฤตที่ต้องควบคุม(HACCP) จาก
สำนักงานมาตรฐานสินค้าเกษตรและอาหารแห่งชาติ กระทรวงเกษตรและสหกรณ์ และ
สำนักงานคณะกรรมการอาหารและยา กระทรวงสาธารณสุข ในปี 2548 บริษัทเริ่มใช้แป้ง Plain
Flour ซึ่งเป็นแป้งสาลีบริสุทธิ์จากธรรมชาติ ที่ไม่มีสารฟอกขาวมาใช้ในขบวนการผลิตขนมปัง
เพื่อให้ผู้บริโภคได้รับสิ่งที่ดีที่สุด

บริษัทฯ ให้ความสำคัญในการผลิตสินค้าที่ได้มาตรฐาน ทั้งคุณภาพ ความปลอดภัย
และมีคุณค่าทางโภชนาการโดยใช้เทคโนโลยีที่ทันสมัย
ซึ่งสอดคล้องกับนโยบายของรัฐบาลเรื่องอาหารปลอดภัย (Food Safety)
ส่งผลให้บริษัทได้รับรางวัลรับรองคุณภาพและมาตรฐาน อย. Quality Award
ของกลุ่มผลิตภัณฑ์อาหาร ภายใต้คำขวัญ “คุณภาพปลอดภัย ใส่ใจสังคม”
ในฐานะผู้ประกอบการผลิตภัณฑ์สุขภาพที่ดำเนินการที่ดี รักษามาตรฐานการผลิต มีจริยธรรม
ความรับผิดชอบต่อสังคมและดำเนินการอย่างถูกต้องตามกฎหมาย ในช่วงระหว่างปี 2553 - 2555

ในปัจจุบันห้องปฏิบัติการได้รับการรับรองจากกรมวิทยาศาสตร์การแพทย์ กระทรวงสาธารณสุข
โดยมีขอบข่ายของการวิเคราะห์ที่ผ่านการรับรองมาตรฐาน ISO/IEC 17025
พร้อมกันนี้หน่วยงานวิจัยและพัฒนาผลิตภัณฑ์ของบริษัทยังทำหน้าที่เข้าไปตรวจสอบ Supplier
ที่จำหน่ายวัตถุดิบให้กับบริษัท และให้คำแนะนำในเรื่องระบบคุณภาพของสินค้า
ขณะเดียวกันบริษัทก็ถูกตรวจสอบจากลูกค้าของบริษัท โดยเฉพาะร้านฟาสต์ฟู้ด
และร้านสะดวกซื้อรายใหญ่ ๆ ด้วย

บริษัทได้รับตราสัญลักษณ์ห้องปฏิบัติการวิเคราะห์ที่ดีจากกรมโรงงานอุตสาหกรรม (GLP/DIW)
และห้องปฏิบัติการวิเคราะห์ที่ได้พัฒนาระบบ ISO/IEC 17025
ซึ่งเป็นโครงการยกระดับห้องปฏิบัติการวิเคราะห์เอกชนที่ขึ้นทะเบียนกับกรมโรงงานอุตสาหกรรม

กิจกรรมทางการตลาด 

บริษัทได้ตระหนักถึงความสำคัญของกิจกรรมทางการตลาด
ที่นอกเหนือจากการช่วยส่งเสริมยอดขายให้สูงขึ้นแล้ว ยังช่วยดึงดูดกลุ่มเป้าหมายใหม่ๆ
ช่วยขยายฐานผู้บริโภคให้กว้างขวางยิ่งขึ้น รวมทั้งเสริมสร้างการบริโภคอย่างต่อเนื่องในระยะยาว
และที่สำคัญอย่างยิ่ง คือ ช่วยสร้างภาพลักษณ์ สร้างคุณค่าของตราผลิตภัณฑ์
รวมถึงการสร้างทัศนคติและความจงรักภักดีของผู้บริโภคต่อตราผลิตภัณฑ์ของบริษัท

ดังนั้น ในปี 2557
บริษัทได้จัดสรรงบประมาณในการจัดกิจกรรมทางการตลาดและการสื่อสารผู้บริโภคอย่างมีประสิทธิภาพอย่างต่อเนื่อง
โดย

0.  1.1 ออกภาพยนตร์โฆษณาทางโทรทัศน์ โดยมีการสร้างภาพยนตร์โฆษณาใหม่ถึง 3 ชุด ได้แก่

  - ชุด “คุณประโยชน์” (New TVC) (30 วินาที/ 15 วินาที)
  เป็นภาพยนต์โฆษณาส่งเสริมผลิตภัณฑ์กลุ่มขนมปังแผ่น (Sliced Bread Group)
  เพื่อให้รู้จักประโยชน์สารอาหารต่างๆ ที่มีต่อร่างกายเหมาะกับทุกเพศทุกวัย ในกลุ่มขนมปังแผ่น

  - ชุด “พรีเมี่ยม ไม่รู้จบ” (New TVC) (30 วินาที/ 15 วินาที)
  เป็นภาพยนตร์โฆษณาส่งเสริมผลิตภัณฑ์

  สินค้า Royal Bread ซึ่งเป็นสินค้ากลุ่มขนมปังแผ่นที่มีคุณภาพพรีเมี่ยม ตัวแรกในกลุ่มสินค้า

  - ชุด “แฟนเยอะ” (New TVC) (15 วินาที) เป็นภาพยนตร์โฆษณาส่งเสริมผลิตภัณฑ์

  สินค้าเดลี่แซนด์วิช เพื่อสื่อถึงความหลากหลายของรสชาติและความอร่อยของสินค้ากลุ่มนี้

1.2 กิจกรรมส่งเสริมการขายให้ผู้บริโภค (Consumer Promotion Activities)
บริษัทได้จัดโปรโมชั่นรายการ “6 ฟรี 1” กับขนมปังแผ่น 480 กรัม และขนมปังโฮลวีต 500 กรัม
โดยมีการจัดรายการในเดือนมีนาคม – พฤษภาคม 2557 เพื่อเพิ่มยอดขายกับสินค้ากลุ่ม Royal
Bread มีการจัดโปรโมชั่นลดราคา 2 บาท ในเดือนกุมภาพันธ์ – มีนาคม และกลุ่มเค้กโรล
มีการจัดโปรโมชั่นลดราคาพิเศษ 2 บาท ในเดือนสิงหาคม 2557
ซึ่งทุกรายการที่มีการจัดนั้นได้รับการตอบรับจากผู้บริโภคเป็นอย่างดี

1.3 โครงการรณรงค์การทานอาหารครบหมวดหมู่ และรู้จักอ่านฉลากโภชนาการ

ในปี 2554-2557 ที่ผ่านมา บริษัทฯ ได้ดำเนินงานตามบันทึกข้อตกลงความร่วมมือ
ระหว่างสำนักงานคณะกรรมการอาหารและยา กระทรวงสาธารณสุข โดย นายแพทย์ บุญชัย
สมบูรณ์สุข เลขาธิการคณะกรรมการอาหารและยาเป็นผู้ลงนาม
โดยมีการดำเนินการอย่างต่อเนื่องเป็นครั้งที่ 2 ภายใต้โครงการ ขบวนการทานครบหมู่ ประจำปี
2557-2559 มีผลดำเนินการตั้งแต่วันที่ 30 เมษายน 2557 เป็นต้นไป ระยะเวลาโครงการ 3 ปี
โดยมีเป้าหมายให้นักเรียนได้รับรู้และเข้าใจในการเลือกซื้อสินค้าหรืออาหารที่มีประโยชน์
โดยดูจากฉลากโภชนาการรูปแบบใหม่ GDA (Guideline Daily Amounts)
โดยตามแนวทางในโครงการอาหารปลอดภัย ฉลากหวานมันเค็ม อ่านง่ายได้ประโยชน์
ของสำนักงานคณะกรรมการอาหารและยา (อย.) มีการจัดกิจกรรม ละครเพลงและเกมส์
พร้อมแจกผลิตภัณฑ์ฟาร์มเฮ้าส์แก่เด็กนักเรียนในระดับประถมศึกษาและมัธยมศึกษา รวม 200
โรงเรียนทั่วประเทศ นอกจากจะเป็นการให้ความรู้และความสนุกสนานแล้ว
ยังเป็นการกระตุ้นให้นักเรียนสนใจบริโภคอาหารที่มีประโยชน์และรับประทานอาหารให้ครบ 5
หมู่ด้วย และการเลือกรับประทานอาหารที่ถูกต้อง นอกจากนี้
ยังเป็นการเสริมสร้างภาพลักษณ์ของตราฟาร์มเฮ้าส์ในด้านโภชนาการให้กับกลุ่มเยาวชนอีกด้วย

1.4 กิจกรรมประกวดสูตรแซนด์วิชจานเด็ดคนเก่ง ครั้งที่ 13 อายุ 8-12 ปี จัดขึ้น ณ
ศูนย์ประชุมแห่งชาติสิริกิติ์ ในวันที่ 29 มิถุนายน 2557 ที่ผ่านมา
เป็นการส่งเสริมให้เยาวชนได้ใช้ความคิดสร้างสรรค์ในการคิดค้นสูตรแซนด์วิชที่มีคุณค่าทางโภชนาการรูปแบบต่างๆ
ซึ่งได้รับความสนใจจากเยาวชนส่งสูตรเข้าประกวดกว่า 600 สูตร
โดยมีการประชาสัมพันธ์กิจกรรมผ่าน ข่าวประชาสัมพันธ์ในหนังสือพิมพ์หลายฉบับ
รวมถึงรายการข่าวที่ได้รับความนิยมสูงสุดคือ รายการเรื่องเล่าเช้านี้
ที่พูดเชิญชวนเยาวชนให้ร่วมกิจกรรมในครั้งนี้

1.5 กิจกรรมออกบูธแสดงสินค้าในงานสหกรุ๊ปแฟร์ จัดขึ้น ณ ศูนย์ประชุมแห่งชาติสิริกิติ์
โดยบริษัทได้ออกบูธแสดงนวัตกรรมใหม่ของผลิตภัณฑ์ฟาร์มเฮ้าส์ อย่างขนมปังชนิดแผ่นเนื้อนุ่ม
สไลด์หนา หรือรอยัลเบรดและโดนัทเค้กรสชาติใหม่อย่างโดนัทเค้กไส้สังขยาและไส้คัสตาร์ดกลิ่นส้ม
และบูธจำหน่ายผลิตภัณฑ์ฟาร์มเฮ้าส์ เดลิย่า มาดาม มาร์โก้ และกู๊ดมอร์นิ่ง ฟาร์มเฮ้าส์
ในช่วงเดือนมิถุนายน 2557 และได้รับความสนใจเข้าเยี่ยมชมจากลูกค้ารายใหญ่ต่างๆ
รวมถึงผู้บริโภคได้ทดลองชิมและซื้อผลิตภัณฑ์อย่างหนาแน่น

1.6 การปรับปรุงภาพลักษณ์บรรจุภัณฑ์ (Improved Packaging Design)
บริษัทได้มีการปรับปรุงลวดลายของบรรจุ

ภัณฑ์ ให้ดูทันสมัย สวยงาม สะดุดตายิ่งขึ้น
ทั้งนี้ยังได้ปรับปรุงข้อมูลโภชนาการที่มีประโยชน์ต่อผู้บริโภคมากขึ้น รวมทั้งเปิดเว็บไซต์ “Sandwich
Idea” เพื่อผู้บริโภคสามารถดูสูตรแซนด์วิชต่างๆ ได้

1.7
เพื่อติดตามความเปลี่ยนแปลงของผู้บริโภคที่มีต่อผลิตภัณฑ์เบเกอรี่ในปัจจุบันและเพื่อเพิ่มความแข็งแกร่ง

ให้กับผลิตภัณฑ์ตราฟาร์มเฮ้าส์ ดังนั้น ฟาร์มเฮ้าส์จึงได้ร่วมมือกับบริษัทวิจัยชั้นนำแห่งหนึ่ง
เพื่อทำการวิจัยศึกษาถึงพฤติกรรมการบริโภคและความต้องการที่แท้จริงของผู้บริโภคที่มีต่อผลิตภัณฑ์เบเกอรี่

  1.8 กิจกรรมต่างๆ ที่ผ่านมาทางสื่อมวลชน และสื่อออนไลน์ ได้แก่

-   การสร้างกิจกรรมและเล่นเกมส์กับลูกค้าผ่านทาง Social Media (Facebook)
    ตลอดทั้งปีในช่วงวันสำคัญ

ต่างๆ , กิจกรรม Farmhouse Road Show School Tour 2014
ทั้งระดับประถมศึกษาและมัธยมศึกษาทั่วประเทศกว่า 200 โรงเรียน
และนำเสนอโปรโมชั่นส่งเสริมการขายจากทางฝ่ายการตลาดในทุกๆ ผลิตภัณฑ์ของฟาร์มเฮ้าส์

-   การร่วมสนับสนุนผลิตภัณฑ์ในกิจกรรมที่ส่งเสริมเยาวชน
    องค์กรการกุศลและสิ่งแวดล้อมกับทางสื่อต่างๆ

เช่น กิจกรรมปลูกป่าศาสนาค้ำพะยูง รายการทีวี 360 องศา ทางช่อง 3 , ท่าพระจันทร์เกมส์
มหาวิทยาลัยธรรมศาสตร์, English Creative kids by ThaiPBS Kids Camp
กับบริษัทผู้ผลิตรายการทางช่อง ThaiPBS , “กิจกรรมธรรมะสัญจร ครั้งที่ 5”
กับโรงพยาบาลรามาธิบดี , กิจกรรม “114 พระชันษาสมเด็จย่า กับงานอนามัยการเจริญพันธ์”
สมาคมวางแผนครอบครัว , กิจกรรม “ KPN -Young Fit ติวเข้มเต็ม 100 พิชิต 7
วิชาสามัญ + GAT” กับเด็กนักเรียนกว่า 2,000 คน กับ KPN Tutoring , วันผู้บริจาคโลหิตโลก
2557 , กิจกรรมเดินการกุศล เพื่อสุขภาพครั้งที่ 14 และกิจกรรมบรรเทาภัยหนาวเฉลิมพระเกียรติ
5 ธันวามหาราช 2557 ร่วมกับสภากาชาดไทย , กิจกรรมงานเศรษฐศาสตร์เพชรยอดมงกุฎ ครั้งที่
6 ระดับประถมศึกษาและมัธยมศึกษาร่วมกับศูนย์ส่งเสริมการพัฒนาความรู้ตลาดทุน
ตลาดหลักทรัพย์แห่งประเทศไทย, กิจกรรม อย.น้อยกับคณะกรรมการอาหารและยา (อ.ย.) ,
กิจกรรมจัดประกวดโครงการ รักแม่ โดยสมาคมรักแม่ และกิจกรรม “คนข่าวเนชั่นชวนปั่น”
กับสถานีข่าว Nation Channel

ลักษณะลูกค้าและช่องทางการจำหน่าย

ความหลากหลาย ราคาที่เหมาะสมและความสะดวกแก่การบริโภค คือแนวคิดและแนวปฏิบัติของบริษัท
ดังนั้นลูกค้าของบริษัท จึงครอบคลุมผู้บริโภคทุกเพศทุกวัย และทุกสาขาอาชีพ
โดยบริษัทจำแนกลูกค้าออกตามช่องทางการขาย ได้ดังนี้

1. การค้าส่ง

1.1 การจำหน่ายผลิตภัณฑ์ภายใต้เครื่องหมายการค้าของบริษัท

เป็นการจำหน่ายผลิตภัณฑ์ไปยังผู้บริโภคผ่านร้านค้า
ซึ่งร้านค้าจะได้รับส่วนลดของราคาขายปลีกจากบริษัท โดยแยกประเภทร้านค้าออกเป็น 2
ประเภทย่อย คือ

- ร้านค้าปลีกแบบดั้งเดิม (Traditional Trade) หรือร้านขายของชำ
โดยมีลูกค้าประเภทร้านค้าปลีกแบบดั้งเดิม ณ วันที่ 31 ธันวาคม 2557 จำนวน 36,488 ร้าน
ทั้งนี้ผลิตภัณฑ์ที่วางจำหน่ายบางชนิด
จะเป็นผลิตภัณฑ์ที่บริษัทผลิตให้เฉพาะเพื่อให้มีความแตกต่างจากช่องทางการจำหน่ายอื่นๆ
และสอดคล้องกับความต้องการ และกำลังการซื้อของลูกค้า
โดยร้านค้าประเภทนี้จะชำระเงินค่าผลิตภัณฑ์ให้แก่บริษัท ทันทีที่ได้รับผลิตภัณฑ์

- ร้านค้าปลีกสมัยใหม่ (Modern Trade) มีการบริหารจัดการมาตรฐานและใช้เทคโนโลยีสมัยใหม่
ลงทุนสูง เช่น เซเว่นอีเลฟเว่น แฟมิลี่มาร์ท ร้านค้าสะดวกซื้อในสถานีบริการน้ำมัน
และประเภทดิสเคาน์สโตร์ (Discount Store) เช่น เทสโก้โลตัส และบิ๊กซี
รวมไปถึงซูเปอร์มาร์เก็ตต่างๆ ณ วันที่ 31 ธันวาคม 2557 มีจำนวน 13,647 ร้าน

1.2 การจำหน่ายผลิตภัณฑ์ที่ผลิตขึ้นตามคำสั่งของลูกค้า

เป็นการผลิตสินค้าตามคำสั่งที่ได้รับจากร้านอาหารฟาสต์ฟู้ด และร้านค้าสะดวกซื้อต่างๆ เช่น
แมคโดนัลด์ เคเอฟซี เบอร์เกอร์คิงส์ เชสเตอร์กริลล์ พิซซ่าฮัท เอแอนด์ดับบลิว ซิสเลอร์
มอสเบอเกอร์ เดอะพิซซ่าคอมปะนี แดรี่ควีน ซานตาเฟ่ สเต็ก ฟูจิ และนารายณ์พิซเซอเรีย เป็นต้น
ณ วันที่ 31 ธันวาคม 2557 มีจำนวนประมาณ 1,502 สาขา
โดยส่วนใหญ่จะซื้อผลิตภัณฑ์ประเภทขนมปังสำหรับแฮมเบอร์เกอร์ และขนมปังสำหรับฮอตดอก

2. การค้าปลีก

เป็นลักษณะการจำหน่ายผลิตภัณฑ์ผ่านร้านค้าปลีกของบริษัท และ การจำหน่ายตรงให้กับลูกค้า
ภายใต้เครื่องหมายการค้าของบริษัท ได้แก่

เดลิย่า (Deliya by Farmhouse)

มาดาม มาร์โก้ (Madame Marco)

กู๊ดมอร์นิ่ง ฟาร์มเฮ้าส์ (Good Morning Farmhouse)

(2) การแข่งขัน

  คู่แข่งของบริษัทแบ่งออกเป็น 2 ประเภท คือ

-  คู่แข่งที่เป็นผู้ผลิตสินค้าและมีช่องทางจัดจำหน่ายของตนเอง
คู่แข่งกลุ่มนี้จะผลิตและจำหน่ายในรูปแบบค้าปลีกตามช่องทางจัดจำหน่ายของตนเอง
และบางครั้งจะจำหน่ายในรูปแบบค้าส่งด้วย ส่วนใหญ่มักจะเป็นรูปแบบของการค้าสมัยใหม่
ลักษณะซูเปอร์มาร์เก็ต ไฮเปอร์มาร์เก็ต ร้านสะดวกซื้อสมัยใหม่ ร้านค้าในปั๊มน้ำมัน
หรือร้านเบเกอรี่สมัยใหม่ เช่น เทสโก้โลตัส บิ๊กซี เซเว่นอีเลฟเว่น เอสแอนด์พี กาโตว์เฮ้าส์
ยามาซากิ เป็นต้น

-  คู่แข่งที่เป็นผู้ผลิตสินค้า โดยไม่มีช่องทางจัดจำหน่ายของตนเอง
คู่แข่งกลุ่มนี้จะจำหน่ายสินค้าในรูปแบบค้าส่งให้กับร้านค้าเล็กทั่วไป และ ร้านค้าสมัยใหม่
ซึ่งอาจมีฐานการผลิตอยู่ในกรุงเทพฯ หรือต่างจังหวัด เช่น บริษัท ซี แอนด์ ดับบลิว จำกัด บริษัท
เอส.ที. เบเกอรี่ จำกัด

โดยทั้งสองช่องทาง มีการหมุนเวียนเข้า-ออกของธุรกิจสูง
และมีการแข่งขันด้านราคาเข้ามาเกี่ยวข้อง ขณะที่ทาง

บริษัทฯ เน้นความสดใหม่
ประกอบกับบริษัทเป็นผู้นำในการออกสินค้าใหม่เสนอต่อลูกค้าอย่างสม่ำเสมอ ในขณะที่คู่แข่งเป็น
ผู้ตาม จึงเห็นได้ว่าบริษัท มีความได้เปรียบคู่แข่งทั้ง 2 ประเภทนี้อย่างชัดเจน
จากการลงทุนทางด้านเครื่องจักรในการผลิตที่ทันสมัย
ควบคุมอัตโนมัติโดยคอมพิวเตอร์ทุกขั้นตอนการผลิต ทำให้ต้นทุนการผลิตต่ำ
ผลิตภัณฑ์ทุกชิ้นที่ออกจากโรงงานมีคุณภาพ และมาตรฐานสูงเท่ากันไม่ว่าจะวางจำหน่ายอยู่ที่ใด
ในขณะที่คู่แข่งขันบางรายมีจุดผลิตสินค้ากระจายตามสถานที่ หรือสาขาต่างๆ
ทำให้สินค้าจากจุดผลิตต่างกันมีคุณภาพไม่เหมือนกัน ประกอบกับการที่บริษัท
มีการลงทุนเทคโนโลยีด้านการจัดส่งและจัดจำหน่าย
ทำให้สามารถจัดส่งผลิตภัณฑ์ที่มีความสดใหม่ได้วันต่อวัน
และมีการบริหารการเก็บผลิตภัณฑ์คืนเพื่อไม่ให้มีผลิตภัณฑ์เดิมตกค้างอยู่อย่างมีประสิทธิภาพ
ซึ่งความสดใหม่ของสินค้า เป็นที่พอใจจากผู้บริโภค ทำให้บริษัทมีความได้เปรียบคู่แข่งรายอื่น ๆ
เป็นอย่างมากทั้งในด้านคุณภาพของผลิตภัณฑ์
และมาตรฐานการบริการที่สามารถครอบคลุมแทบทุกพื้นที่ของประเทศ

2.3 การจัดหาผลิตภัณฑ์หรือการบริการ

การผลิต

บริษัทมีโรงงานอยู่ 3 โรงงาน ตั้งอยู่ที่นิคมอุตสาหกรรมลาดกระบัง 2 โรงงาน มีพื้นที่รวม 18 ไร่
3 งาน โดยโรงงานที่ 1 มี 3 อาคาร พื้นที่ใช้สอยประมาณ 26,680 ตารางเมตร โรงงานที่ 2 มี
2 อาคาร พื้นที่ใช้สอยประมาณ 10,000 ตารางเมตร โรงงานที่ 3 ตั้งอยู่ที่นิคมอุตสาหกรรมบางชัน
มีพื้นที่ 12 ไร่ 2 งาน 57 ตารางวา มี 1 อาคาร พื้นที่ใช้สอยกว่า 38,000 ตารางเมตร
ผลิตภัณฑ์ทั้งหมดของบริษัท ผลิตจากโรงงานทั้ง 3 แห่ง
โดยใช้เทคโนโลยีการผลิตที่ทันสมัยและดีที่สุดจากหลายๆ ประเทศ เช่น ญี่ปุ่น สหรัฐอเมริกา
เยอรมัน อิตาลีและสวิตเซอร์แลนด์ เป็นต้น
สินค้าที่ผลิตออกมาจึงมีคุณภาพสม่ำเสมอเป็นมาตรฐานเดียวกัน
พร้อมต่อการจัดจำหน่ายทั่วภูมิภาคของประเทศไทยได้วันต่อวัน

บริษัทได้เล็งเห็นถึงความสำคัญของคุณภาพที่ดีของสินค้าที่ผู้บริโภคจะได้รับเป็นสำคัญ ดังนั้น
บริษัทจึงเข้มงวด กับทุกขั้นตอนการผลิต
เริ่มตั้งแต่การรับวัตถุดิบจนถึงการส่งสินค้าสำเร็จรูปออกจากโรงงาน นอกจากนี้
ได้มีการนำเทคโนโลยีการผลิตที่ดีและทันสมัย
สามารถผลิตสินค้าที่ดีที่สุดและมีคุณภาพมาตรฐานสม่ำเสมอมาติดตั้งในโรงงานทั้ง 3 แห่ง
ไม่เพียงแต่ความทันสมัยและกระบวนการผลิตเท่านั้น
ในเรื่องของวิศวกรรมโครงสร้างและการออกแบบตัวอาคารก็เป็นสิ่งที่บริษัทให้ความสำคัญเพื่อให้เกิดประสิทธิภาพสูงสุด
ง่ายต่อการควบคุมดูแลและคำนึงถึงความเพียงพอของแสงสว่างและระบบหมุนเวียนอากาศที่ดีภายในโรงงาน

โดยแบ่งสายการผลิตได้ดังนี้

โรงงานในนิคมอุตสาหกรรมลาดกระบัง

1.  สายการผลิตขนมปังชนิดแผ่น 3 สายการผลิต

2.  สายการผลิตขนมปังแฮมเบอเกอร์และฮอทดอก 1 สายการผลิต

3.  สายการผลิตเดลี่แซนด์วิช 5 สายการผลิต

4.  สายการผลิตขนมปังสอดไส้ 3 สายการผลิต

5.  สายการผลิตเค้ก คุกกี้ และขนมปังกรอบ

6.  สายการผลิตพัฟฟ์ พาย และเพสตรี้

7.  สายการผลิตสินค้า FROZEN DOUGH

โรงงานในนิคมอุตสาหกรรมบางชัน

1.  สายการผลิตขนมปังชนิดแผ่น 3 สายการผลิต

2.  สายการผลิตขนมปังสอดไส้ 1 สายการผลิต

3.  สายการผลิตเค้ก 2 สายการผลิต

4.  สายการผลิตโดรายากิ 4 สายการผลิต

5.  สายการผลิตขนมปังทาหน้า 5 สายการผลิต

6.  สายการผลิตเค้กโดนัท 1 สายการผลิต

สำหรับนโยบายการผลิตนั้น นอกจากขนมปังแฮมเบอเกอร์บันที่จำหน่ายในร้านอาหารฟาสต์ฟู้ด
และร้านค้าสะดวกซื้อ รวมทั้งเค้ก “มาดาม มาร์โก้” ซึ่งจะผลิตตามคำสั่งของลูกค้าแล้ว
การผลิตโดยทั่วไปขึ้นอยู่กับการสรุปยอดขายของพนักงานขาย
โดยในแต่ละวันพนักงานขายจะประเมินความต้องการผลิตภัณฑ์โดยใช้สถิติข้อมูลการขายในอดีตที่ผ่านมา
ในเขตที่ตนรับผิดชอบและส่งคำสั่งผลิตให้โรงงานผ่านระบบคอมพิวเตอร์
เพื่อเป็นแนวทางในการผลิตสินค้าแต่ละวัน ทั้งนี้
พนักงานขายจะใช้คอมพิวเตอร์มือถือในการลงบันทึกยอดขาย ยอดสินค้าคืน
รวมทั้งการออกใบกำกับภาษีให้กับร้านค้า
โดยข้อมูลการขายจากคอมพิวเตอร์มือถือเหล่านี้จะถูกเก็บไว้เป็นสถิติและนำไปประมวลผลที่ส่วนกลาง
เพื่อใช้เป็นข้อมูลสำหรับการวางแผนการผลิต

ในด้านวัตถุดิบแป้งสาลีและไขมัน ถือเป็นวัตถุดิบหลักในการผลิตขนมปังและเบเกอรี่อื่นๆ
บริษัททำการสั่งซื้อจากผู้ขายหลายราย เพื่อป้องกันความเสี่ยงในการขาดแคลนวัตถุดิบ
โดยสั่งซื้อแป้งสาลีจากผู้ขาย 6 ราย และไขมันจากผู้ขาย 12 ราย นอกจากนี้
ยังมีวัตถุดิบที่เป็นส่วนประกอบสำคัญในการผลิตขนมปัง รวมถึงบรรจุภัณฑ์ที่มีมูลค่าการซื้อสูง

  มูลค่าและสัดส่วนการสั่งซื้อวัตถุดิบและบรรจุภัณฑ์ที่สำคัญ ในปี 2556-2557

  ---------------------------- -------------- -------- -------------- --------
  วัตถุดิบ/บรรจุภัณฑ์                ปี 2557                  ปี 2556         

                               พันบาท          ร้อยละ    พันบาท          ร้อยละ

  1.แป้งสาลี                     1,123,965.97   38.15    1,125,404.47   40.19

  2.ไขมัน                       498,865.09     16.93    430,703.17     15.38

  3.น้ำตาล                      215,738.97     7.32     196,732.24     7.03

  4.ยีสต์                        66,525.15      2.26     56,039.85      2.00

  5.สินค้าเกษตรและผลิตภัณฑ์เนื้อสัตว์   521,569.24     17.70    504,160.03     18.00

  6.วัตถุดิบอื่นๆ                   151,536.54     5.14     142,031.44     5.07

  7.บรรจุภัณฑ์                    368,177.63     12.50    345,164.76     12.33

  รวม                          2,946,378.59   100.00   2,800,235.96   100.00
  ---------------------------- -------------- -------- -------------- --------

บริษัทมีสัดส่วนการซื้อวัตถุดิบและบรรจุภัณฑ์ของบริษัทจากแหล่งวัตถุดิบในประเทศและการนำเข้าจากต่างประเทศโดยตรงของบริษัท
ในช่วงปี 2556 – 2557 เป็นดังนี้

[]

โดยวัตถุดิบและบรรจุภัณฑ์ที่บริษัทนำเข้าโดยตรงจากต่างประเทศ ได้แก่ ยีสต์ งาขาว
ธัญพืชที่เป็นส่วนผสมของขนมปัง นมผง สารเสริมคุณภาพ คลิปล็อคปากถุงขนมปัง และถุงขนมปัง
เป็นต้น

ทั้งนี้ ด้วยในปัจจุบัน จากการเปลี่ยนแปลงที่ค่อนข้างรวดเร็ว ทั้ง สภาพแวดล้อม
ภูมิอากาศที่ไม่ตรงตามฤดูกาล ตลอดจนภาวะฉุกเฉินอันเนื่องมาจากปัจจัยแวดล้อมต่างๆ
ที่สามารถเกิดขึ้นได้อยู่ตลอดเวลา
ส่งผลให้บริษัทอาจได้รับผลกระทบในการจัดซื้อวัตถุดิบและบรรจุภัณฑ์ซึ่งจะทำให้การดำเนินงานหยุดชะงักได้นั้น
เพื่อให้เกิดประสิทธิภาพในการจัดซื้อสูงสุด
บริษัทจึงได้มีการจัดการบริหารความเสี่ยงในภาพรวมสำหรับการจัดซื้อวัตถุดิบและบรรจุภัณฑ์ทั้งระบบของบริษัท
ดังนี้

(1) ในการซื้อทั้งวัตถุดิบและบรรจุภัณฑ์ของบริษัท จะต้องมีผู้จำหน่ายหลายราย
    เพื่อให้เกิดการแข่งขันทั้งในด้านคุณภาพ ราคา และบริการ
    จึงทำให้บริษัทสามารถซื้อวัตถุดิบและบรรจุภัณฑ์ได้ในเงื่อนไขที่ดีที่สุด

(2) การปรับปรุงกระบวนการผลิตและสูตรการผลิต
    เพื่อให้สามารถบริหารต้นทุนได้อย่างมีประสิทธิภาพมากขึ้น

(3) สำหรับผู้จำหน่ายรายใหม่ทุกรายจะต้องผ่านการส่งวัตถุดิบและบรรจุภัณฑ์เข้าทดสอบทั้งลักษณะทางด้านเคมี
    ด้านกายภาพ และรสชาติ
    รวมถึงการเข้าประเมินผลโรงงานผลิตเบื้องต้นก่อนจะนำขึ้นจดทะเบียนใน AVL (Approved
    Venders List) จึงจะมีการตกลงซื้อขายได้

(4) ทุกครั้งที่มีการส่งมอบวัตถุดิบและบรรจุภัณฑ์ ทางบริษัทจะทำการประเมินคุณภาพของผู้จำหน่าย
    ในทุกๆ ด้าน อาทิ คุณภาพของสินค้า การบริการ จำนวนและราคาที่ถูกต้อง
    ตลอดจนการส่งมอบที่ตรงเวลา เป็นต้น และมีการบันทึกผลการประเมินเป็นคะแนน
    โดยบริษัทจะทำการประเมินปีละ 2 ครั้ง

(5) บริษัทโดยส่วนงานประกันคุณภาพร่วมกับฝ่ายผลิตและฝ่ายสรรหาและจัดซื้อ
    จะดำเนินการเข้าตรวจสอบผู้จำหน่ายตามแผนการตรวจสอบผู้จำหน่ายประจำปีที่ได้วางไว้

(6) สำหรับวัตถุดิบที่สำคัญและมีปริมาณการสั่งซื้อที่เป็นจำนวนมาก
    บริษัทได้จัดทำสัญญากับผู้จำหน่ายล่วงหน้า เพื่อควบคุมทั้งด้านราคา ปริมาณ
    และคุณภาพในการจัดซื้อ

จากแนวทางของบริษัทที่กล่าวมาส่งผลให้ในปี 2557
บริษัทสามารถบริหารจัดการความเสี่ยงเกี่ยวกับวัตถุดิบและบรรจุภัณฑ์ให้อยู่ในระดับที่สามารถยอมรับได้
โดยไม่เกิดผลกระทบใดๆ ต่อการดำเนินงาน

เมื่อเสร็จสิ้นกระบวนการผลิตแล้ว ผลิตภัณฑ์จะถูกขนส่งไปยังศูนย์กระจายสินค้า (Distribution
Center) ซึ่งเป็นสถานที่ขนถ่ายผลิตภัณฑ์ และเป็นที่จอดรถขนส่งผลิตภัณฑ์ ทั้งนี้
พนักงานขายแต่ละรายจะต้องตรวจนับและรับผลิตภัณฑ์จากศูนย์กระจายสินค้า
เพื่อนำไปกระจายต่อตามร้านค้าต่างๆ ณ วันที่ 31 ธันวาคม 2557 บริษัทมีศูนย์กระจายสินค้าทั้งสิ้น
39 แห่ง แบ่งเป็นในกรุงเทพมหานคร และปริมณฑล จำนวน 10 แห่ง และต่างจังหวัดจำนวน 29
แห่ง เพื่อให้การกระจายผลิตภัณฑ์ ครอบคลุมพื้นที่ทั่วประเทศไทย
โดยศูนย์กระจายสินค้าในต่างจังหวัดแบ่งตามภูมิภาคได้ดังนี้

  ----------------------- -----------------------------------------------
  ภูมิภาค                   จังหวัดต่างๆ

  ภาคเหนือ                 นครสวรรค์ พิษณุโลก ตาก แพร่ เชียงใหม่ เชียงราย

  ภาคตะวันออก              ชลบุรี (อ.เมือง) ชลบุรี (พัทยา) ปราจีนบุรี จันทบุรี

  ภาคตะวันออกเฉียงเหนือ      นครราชสีมา ขอนแก่น อุดรธานี สกลนคร สุรินทร์ ร้อยเอ็ด
                          อุบลราชธานี

  ภาคกลาง                 ราชบุรี อยุธยา ลพบุรี สุพรรณบุรี

  ภาคใต้                   ชุมพร สุราษฎร์ธานี (อ.เมือง) สุราษฎร์ธานี (เกาะสมุย)
                          นครศรีธรรมราช กระบี่ ภูเก็ต สงขลา ประจวบคีรีขันธ์ (หัวหิน)
  ----------------------- -----------------------------------------------

2.4 งานที่ยังไม่ได้ส่งมอบ

- ไม่มี-

3. ปัจจัยความเสี่ยง

จากลักษณะธุรกิจของ บริษัท เพรซิเดนท์ เบเกอรี่ จำกัด (มหาชน) ปัจจัยความเสี่ยงที่อาจเกิดขึ้น
และผลกระทบที่อาจจะมีต่อการดำเนินงานในอนาคต มีดังนี้

3.1 ความเสี่ยงในการพึ่งพาลูกค้า

บริษัทจำหน่ายสินค้าให้กับบริษัท ซี.พี. ออลล์ จำกัด (มหาชน) ซึ่งประกอบธุรกิจร้านค้าสะดวกซื้อ
โดยบริษัทถือว่าบริษัท ซี.พี. ออลล์ จำกัด (มหาชน)
เป็นช่องทางการจำหน่ายช่องทางหนึ่งของบริษัท ซึ่งในช่วงปี 2557
ยอดจำหน่ายให้แก่ลูกค้าดังกล่าวคิดเป็นประมาณร้อยละสี่สิบของรายได้รวม
โดยหากบริษัทสูญเสียลูกค้ารายนี้ จะส่งผลต่อรายได้ในส่วนดังกล่าวของบริษัทได้

อย่างไรก็ตาม
เนื่องจากผลิตภัณฑ์ของบริษัทมีคุณภาพสูงและได้มาตรฐานเป็นที่ยอมรับของผู้บริโภคอย่างกว้างขวาง
ทำให้ผลิตภัณฑ์ของบริษัทเป็นสินค้าที่ทำรายได้ให้กับร้านค้าในระดับที่สูงเมื่อเทียบกับสินค้าขนมปังและเบเกอรี่ของคู่แข่ง
โดยหากพิจารณาจากร้านค้าสะดวกซื้อของบริษัท ซี.พี. ออลล์ จำกัด (มหาชน)
จะพบว่ามีการวางจำหน่ายผลิตภัณฑ์
ขนมปังและเบเกอรี่ที่ผลิตโดยบริษัทเป็นจำนวนมาก จึงนับได้ว่าทั้งบริษัทและบริษัท ซี.พี. ออลล์
จำกัด (มหาชน) ได้รับผลประโยชน์ทั้ง 2 ฝ่าย

3.2 ความเสี่ยงเกี่ยวกับราคาวัตถุดิบ

3.2.1 ความเสี่ยงจากการผันผวนของราคาวัตถุดิบ

วัตถุดิบหลักที่ใช้ประกอบการผลิตเบเกอรี่ ได้แก่ แป้งสาลี ไขมัน และไข่ไก่ รวมถึงวัตถุดิบอื่นๆ
ที่มีราคาผันแปรไปตามฤดูกาล ความต้องการใช้ และปริมาณที่จัดหาได้
ตลอดจนคุณภาพที่แตกต่างกันนั้น อาจส่งผลต่อความสามารถในการควบคุมต้นทุนวัตถุดิบได้

โดยในปี 2557 วัตถุดิบหลักที่บริษัททำการซื้อได้รับผลกระทบดังนี้

- แป้งสาลี ความเคลื่อนไหวราคาข้าวสาลีในตลาดโลกรวมค่าขนส่ง
ราคาขายรายเดือนมีการเคลื่อนไหวอยู่ในช่วงประมาณ 350-430 เหรียญสหรัฐ/ตัน
โดยราคาเฉลี่ย/เดือนสูงสุดในปี 2557 อยู่ที่เดือนกันยายน และราคาเฉลี่ย/เดือนต่ำสุด
อยู่ที่เดือนมกราคม ประกอบกับความผันผวนของอัตราแลกเปลี่ยนที่มีการเปลี่ยนอยู่ตลอดเวลา
อาจส่งผลให้บริษัทเกิดความเสี่ยงด้านราคาของแป้งสาลี

การบริหารความเสี่ยง: เนื่องด้วยบริษัท
มีปริมาณการซื้อแป้งสาลีจำนวนมากและมีผู้จำหน่ายในประเทศจำนวน 6 ราย
ประกอบกับมีการสรรหาผู้จำหน่ายรายใหม่เพิ่มเติมทำให้บริษัท
มีอำนาจในการเจรจาต่อรองราคากับผู้จำหน่ายและควบคุมราคาของวัตถุดิบดังกล่าวได้
อีกทั้งยังมีการป้องกันความเสี่ยง โดยการซื้ออัตราแลกเปลี่ยนล่วงหน้า
ในช่วงเวลาที่เห็นว่าอัตราแลกเปลี่ยนมีความผันผวน

- กลุ่มไขมัน ได้แก่ มาการีน และชอร์ตเทนนิ่ง มีแนวโน้มการใช้งานที่เพิ่มขึ้น
โดยวัตถุดิบหลักที่ใช้ในการผลิต คือ น้ำมันปาล์ม
ที่มีราคาค่อนข้างผันผวนทำให้ไม่สามารถคาดการณ์ราคาล่วงหน้าได้ ทั้งนี้ ในช่วงปลายปี 2557
ราคาน้ำมันปาล์มมีการขยับตัวสูงขึ้นอย่างต่อเนื่อง
ซึ่งเป็นผลมาจากช่วงปลายฤดูกาลส่งผลให้ราคาซื้อมาการีน และชอร์ตเทนนิ่งมีแนวโน้มสูงขึ้น

การบริหารความเสี่ยง: ปัจจุบันบริษัทมีผู้จำหน่ายมาการีนและชอร์ตเทนนิ่ง จำนวน 6 ราย
และยังคงมีการสรรหา
ผู้จำหน่ายเพิ่มเติมอย่างต่อเนื่องเพื่อให้มีความเพียงพอต่อปริมาณการใช้ที่เพิ่มขึ้นด้วย ทำให้บริษัท
มีอำนาจในการเจรจาต่อรองราคากับผู้จำหน่ายได้

- ไข่ไก่ มีแนวโน้มการใช้งานที่เพิ่มขึ้น และราคาไข่ไก่ในท้องตลาดปรับตัวสูงขึ้นเรื่อยๆ
เนื่องจากสภาพภูมิอากาศที่แปรปรวนทำให้แม่ไก่ไข่สุขภาพไม่แข็งแรงอัตราให้ไข่จึงลดลง
รวมทั้งราคาอาหารสัตว์ ราคาจำหน่ายพันธุ์สัตว์ และค่าแรงงานมีการปรับตัวสูงขึ้น
อาจส่งผลให้บริษัท ต้องซื้อไข่ไก่ในราคาที่สูงกว่าประมาณการต้นทุนที่ตั้งไว้

การบริหารความเสี่ยง: ปัจจุบันบริษัทมีผู้จำหน่ายไข่ไก่ จำนวน 4 ราย
และยังคงมีการสรรหาผู้จำหน่ายเพิ่มเติมอย่างต่อเนื่อง
เพื่อให้มีความเพียงพอต่อปริมาณการใช้ที่เพิ่มขึ้นและสามารถควบคุมราคาได้

3.2.2 ความเสี่ยงจากการมีแหล่งวัตถุดิบที่มีจำกัด

เนื่องจากบริษัทมีปรัชญาในการดำเนินงาน คือ ใช้วัตถุดิบดีที่สุด เพื่อให้ได้ผลิตภัณฑ์ที่มีคุณภาพดีที่สุดนั้น
ส่งผลให้แหล่งซื้อวัตถุดิบบางชนิดจึงต้องซื้อจากผู้จำหน่ายเพียงรายเดียว
ด้วยเพราะมีการพัฒนาร่วมกันระหว่างบริษัทกับผู้จำหน่ายรายนั้นๆ
เพื่อให้ได้มาซึ่งลักษณะเฉพาะตามความต้องการของบริษัท
จากกรณีดังกล่าวบริษัทอาจจะมีความเสี่ยงจากวัตถุดิบขาดแคลนหรือขาดอำนาจต่อรองทางด้านราคา

การบริหารความเสี่ยง:
บริษัทได้มอบหมายให้ฝ่ายสรรหาและจัดซื้อดำเนินการหาแหล่งวัตถุดิบเพิ่มเติมจากที่มีอยู่
โดยคำนึงถึงคุณภาพของวัตถุดิบที่สามารถทดแทนกันได้เป็นหลักเกณฑ์สำคัญในการพิจารณา
เพื่อให้เกิดความยืดหยุ่นในการผลิตและบริหารต้นทุนวัตถุดิบได้ดีขึ้น

3.3 ความเสี่ยงเกี่ยวกับลักษณะของผลิตภัณฑ์ซึ่งส่วนใหญ่เป็นผลิตภัณฑ์สด

เนื่องจากขนมปังและเบเกอรี่ของบริษัทส่วนใหญ่เป็นผลิตภัณฑ์สด มีอายุในการบริโภคสั้นตั้งแต่ 3-7
วันนับแต่วันผลิต
ทำให้บริษัทมีความเสี่ยงหากมีผลิตภัณฑ์สดคืนจากร้านค้าในปริมาณมากเนื่องจากจำหน่ายไม่หมด
ซึ่งจะกระทบต่อผลการดำเนินงานของบริษัทได้ อย่างไรก็ตาม
จากการที่บริษัทให้ความสำคัญในการฝึกอบรมพนักงานขาย
และมีการนำระบบคอมพิวเตอร์แบบมือถือมาใช้ในระบบการจัดจำหน่ายและกระจายผลิตภัณฑ์สู่ร้านค้าต่างๆ
ทำให้พนักงานขายของบริษัทสามารถสรุปยอดขาย
และควบคุมปริมาณการจัดส่งผลิตภัณฑ์ได้ตรงตามความต้องการของร้านค้าและผู้บริโภคมากที่สุด ทั้งนี้
บริษัทจะรับผลิตภัณฑ์ที่จำหน่ายไม่หมดจากร้านค้าคืนทั้งหมดเมื่อนำผลิตภัณฑ์ใหม่ไปส่ง อย่างไรก็ตาม
บริษัทได้กำหนดเป้าหมายให้พนักงานขายประเมินยอดขายให้ได้อย่างแม่นยำ
และกำหนดให้มีผลิตภัณฑ์ที่จำหน่ายไม่หมดซึ่งบริษัทต้องรับคืนในสัดส่วนไม่เกินกว่าร้อยละ 10
ของจำนวนผลิตภัณฑ์ที่จัดส่ง
โดยมีการกำหนดผลตอบแทนของพนักงานขายอ้างอิงกับยอดจำหน่ายและปริมาณผลิตภัณฑ์คืนเพื่อเป็นแรงจูงใจให้แก่พนักงานขาย
บริษัทได้มีการพัฒนาระบบคอมพิวเตอร์ โดยนำระบบ Pre-sale
มาใช้ในการคาดถึงความต้องการสินค้าของลูกค้าได้แม่นยำยิ่งขึ้น
ทำให้ปริมาณผลิตภัณฑ์คืนจากร้านค้าลดลง เมื่อเปรียบเทียบกับก่อนการนำระบบ Pre-sale มาใช้
และมีการพัฒนาระบบดังกล่าว ให้มีประสิทธิภาพมากขึ้น

3.4 ความเสี่ยงจากการมีกลุ่มผู้ถือหุ้นรายใหญ่

บริษัทมีกลุ่มผู้ถือหุ้นรายใหญ่คือ บริษัทในกลุ่มบริษัท เพรซิเดนท์โฮลดิ้ง จำกัด (ประกอบด้วย
บริษัทเพรซิเดนท์ไรซ์ โปรดักส์ จำกัด (มหาชน) และ บริษัท เพรซิเดนท์ โฮลดิ้ง จำกัด )
ถือหุ้นในบริษัทคิดเป็นร้อยละ 56.29 (ณ วันปิดสมุดทะเบียน วันที่ 4 กันยายน 2557)
ของจำนวนหุ้นที่จำหน่ายได้แล้วทั้งหมดของบริษัท จึงทำให้บริษัทในกลุ่มบริษัท เพรซิเดนท์โฮลดิ้ง
จำกัด สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

3.5 ความเสี่ยงจากการก้าวสู่การเป็นประชาคมเศรษฐกิจอาเซียน (AEC)

จากการที่ประเทศไทยจะก้าวเข้าสู่ ประชาคมเศรษฐกิจอาเซียน (ASEAN Economic Community
: AEC) จะส่งผลให้เกิดการเคลื่อนย้ายอย่างเสรีในด้านสินค้า บริการ การลงทุน ฝีมือแรงงาน
และเงินลงทุน ทำให้เกิดการขยายตัวของธุรกิจต่าง ๆ

บริษัทอาจเผชิญกับความเสี่ยงจากการขยายตัวของธุรกิจเบเกอรี่
ที่เพิ่มขึ้นจากผู้ประกอบการทั้งรายเล็กและรายใหญ่ ซึ่งอาจกระทบกับผลการดำเนินงานของบริษัท
และทำให้ส่วนแบ่งการตลาดถูกกระจายออกไป
รวมทั้งด้านแรงงานที่มีการเคลื่อนย้ายออกนอกประเทศมากขึ้น
ทำให้ประสบปัญหาการขาดแคลนแรงงาน
บริษัทวางแผนป้องกันความเสี่ยงโดยการขยายหน่วยขายให้ครอบคลุมทั่วประเทศ
รวมทั้งการขยายไปสู่ประเทศเพื่อนบ้านในกลุ่มอาเซียน
และปรับปรุงประสิทธิภาพการผลิตโดยใช้เทคโนโลยีที่ทันสมัยเพื่อลดปัญหาด้านแรงงาน
และจัดหาแหล่งวัตถุดิบที่มีคุณภาพ ราคาที่แข่งขันได้ เพื่อสามารถบริหารต้นทุนได้อย่างมีประสิทธิภาพ
ทำให้สามารถแข่งขันกับคู่แข่งได้ และยังคงความเป็นผู้นำในธุรกิจขนมปังได้อย่างยั่งยืน

4. ทรัพย์สินที่ใช้ในการประกอบธุรกิจ

4.1 ทรัพย์สินถาวรหลักที่ใช้ในการประกอบธุรกิจ

+------------------------+-----------------+--------------+----------+
| ประเภท/ลักษณะทรัพย์สิน     | ลักษณะกรรมสิทธิ์    | มูลค่าสุทธิ      | ภาระผูกพัน |
|                        |                 |              |          |
|                        |                 | หลังหักค่าเสื่อม  |          |
|                        |                 |              |          |
|                        |                 | (บาท)        |          |
+------------------------+-----------------+--------------+----------+
| 1. ที่ดิน                 | บริษัทเป็นเจ้าของ   | 277,170,022  | ไม่มี      |
+------------------------+-----------------+--------------+----------+
| 2. อาคารและสิ่งปลูกสร้าง   | บริษัทเป็นเจ้าของ   | 645,198,084  | ไม่มี      |
+------------------------+-----------------+--------------+----------+
| 3. เครื่องจักรและอุปกรณ์    | บริษัทเป็นเจ้าของ   | 1            | ไม่มี      |
|                        |                 | ,334,413,519 |          |
+------------------------+-----------------+--------------+----------+
| 4. ทรัพย์สินระหว่างติดตั้ง    |                 | 112,151,419  | ไม่มี      |
+------------------------+-----------------+--------------+----------+
| 5. สิทธิการเช่าที่ดิน        |                 | 1,014,216    |          |
| (สำห                   |                 |              |          |
| รับศูนย์กระจายสินค้าบางแห่ง) |                 |              |          |
+------------------------+-----------------+--------------+----------+

  4.1.1 ที่ดินโรงงาน

สำหรับที่ดินซึ่งเป็นที่ตั้งของโรงงานของบริษัท เนื้อที่ 18 ไร่ 3 งาน
ในนิคมอุตสาหกรรมลาดกระบังนั้น เป็นที่ดินที่เป็นกรรมสิทธิ์ของบริษัทจำนวน 14 ไร่ 1 งาน
โดยที่ดินที่เหลือจำนวน 4 ไร่ 2 งาน บริษัทได้ทำสัญญาเช่าจากบริษัท ไทยเพรซิเดนท์ฟูดส์ จำกัด
(มหาชน) ซึ่งเป็นผู้ถือหุ้นรายใหญ่ของบริษัท โดยบริษัทได้ต่อสัญญามาถึงปัจจุบันมีอายุสัญญาเช่า 3 ปี
เริ่มตั้งแต่ 1 มิถุนายน 2557- 31 พฤษภาคม 2560 เมื่อครบอายุสัญญาเช่านี้แล้ว
บริษัทประสงค์จะต่ออายุสัญญาเช่า ผู้ให้เช่าได้ให้คำมั่นว่าจะต่ออายุสัญญาเช่านี้ให้แก่ผู้เช่า

ที่ดินของโรงงานในนิคมอุตสาหกรรมบางชัน จำนวน 12 ไร่ 2 งาน 57 ตารางวา
และที่ดินบริเวณบึงกระเทียม นิคมอุตสาหกรรมบางชัน จำนวน 2 ไร่ 2 งาน 2 ตารางวา
เป็นที่ดินที่เป็นกรรมสิทธิ์ของบริษัท
0000000000000000000000000000000000000000000000000000000000000000000

4.1.2 ศูนย์กระจายสินค้า

ณ วันที่ 31 ธันวาคม 2557 บริษัทมีศูนย์กระจายสินค้าทั้งหมด 39 แห่ง ตั้งอยู่ทั่วทุกภาคของประเทศ
แบ่งเป็นศูนย์กระจายสินค้าที่เป็นกรรมสิทธิ์ของบริษัท จำนวน 4 แห่ง ที่จังหวัดสงขลา
จังหวัดเชียงใหม่ ศูนย์กระจายสินค้าที่โรงงานบางชัน และศูนย์กระจายสินค้าที่สาขารังสิต-นครนายก
และอีกจำนวน 35 แห่ง บริษัทได้ทำสัญญาเช่ากับผู้ให้เช่าซึ่งมีทั้งบุคคลธรรมดาและนิติบุคคล
ในการเช่าศูนย์กระจายสินค้านั้นมีทั้งที่เป็นการเช่าสิ่งปลูกสร้าง
และที่ดินว่างเปล่าโดยบริษัทจะปลูกสร้างอาคารเอง ดังรายละเอียดต่อไปนี้

  --------------------- --------------- -------------- -------------------
  สถานที่ตั้ง               จำนวน(แห่ง)      ระยะเวลา       ค่าเช่าต่อเดือน

  กรุงเทพและปริมณฑล       7               1-27 ปี***      800-150,000 บาท

  ภาคเหนือ               5               1-3 ปี          4,000-16,000 บาท

  ภาคตะวันออก            3               3 ปี            8,000-22,000 บาท

  ภาคตะวันออกเฉียงเหนือ    7               2-3 ปี          10,000-40,000 บาท

  ภาคกลาง               4               3 ปี            8,000-25,000 บาท

  ภาคใต้                 6               2-3 ปี          4,000-20,000 บาท
  --------------------- --------------- -------------- -------------------

*** สัญญาเช่าที่พระราม 3 หมดอายุ 30 กันยายน 2563

+-------------------------+------------+------------+----------------+
| สถานที่ตั้ง                 | จำนวน(แห่ง) | ระยะเวลา   | ค่าเช่าต่อเดือน    |
+-------------------------+------------+------------+----------------+
| การเช่าที่ดินว่างเปล่า        | 3          | 10-15 ปี    | 6,000-36,000   |
|                         |            |            | บาท            |
| กรุงเทพปริมณฑลและต่างจังหวัด |            |            |                |
+-------------------------+------------+------------+----------------+

4.1.2 ร้าน Deliya by Farmhouse

ที่ตั้งของร้านเดลิย่า ส่วนหนึ่งเป็นการใช้พื้นที่ในศูนย์การค้า โดยการทำข้อตกลงคราวละ 1 ปี
มีค่าบริการใช้พื้นที่ตามสัดส่วนของยอดขาย และบางสาขาจะเป็นการเช่าพื้นที่ในอาคารสำนักงาน
และสถานที่ที่มีกลุ่มลูกค้าเป้าหมาย มีระยะเวลาเช่า 3 ปี ซึ่งอัตราค่าเช่าคงที่ตลอดอายุสัญญาเช่า
ดังนี้

  ---------------------------- ------------------- -----------------------
  สถานที่ตั้ง                      ระยะเวลา            ค่าเช่าต่อเดือน

  - สยามสแควร์                  3 ปี                 65,000 บาท

  - ศูนย์ราชการ                  3 ปี                 33,000 บาท

  - อาร์เอส ทาวเวอร์             3 ปี                 41,250 บาท
  ---------------------------- ------------------- -----------------------

4.1.3 รถส่งสินค้า

ณ วันที่ 31 ธันวาคม 2557 บริษัทมีรถที่ใช้ในการขนส่งสินค้ารวม 918 คัน
แบ่งเป็นรถที่เป็นกรรมสิทธิ์ของบริษัท จำนวน 672 คัน และอีกจำนวน 246 คัน
บริษัทได้ทำสัญญาเช่าซื้อกับบริษัทเช่าซื้อต่างๆ โดยส่วนใหญ่มีระยะเวลาเช่าซื้อ 36 เดือน
และเมื่อครบกำหนดเวลาเช่าซื้อแล้ว บริษัทจะซื้อรถจากบริษัทเช่าซื้อนั้นๆ เพื่อนำมาใช้งานต่อไป

4.1.4 สัญญาเช่าอื่นๆ

บริษัท เช่าโกดังไว้เพื่อเก็บอุปกรณ์ต่างๆ โดยสัญญามีอายุ 1 ปี ประกอบด้วย พื้นที่รวม 800
ตารางเมตร และ พื้นที่รวม 1,800 ตารางเมตร การเช่าที่ดินในนิคมอุตสาหกรรมลาดกระบัง
เพื่อใช้เป็นที่จอดรถยนต์ มีพื้นที่ 365 ตารางเมตร มีอายุสัญญา 3 ปี และใช้เป็นที่จอดรถยนต์ มีพื้นที่
480 ตารางเมตร อายุสัญญา 3 ปี

4.2 สัมปทาน ลิขสิทธิ์ และเครื่องหมายทางการค้า

เครื่องหมายการค้าของบริษัท

บริษัทเป็นเจ้าของและจดทะเบียนเครื่องหมายการค้าต่อกรมทรัพย์สินทางปัญญา กระทรวงพาณิชย์
ตามประเภทของผลิตภัณฑ์ เพื่อประโยชน์ในการผลิต และจำหน่ายผลิตภัณฑ์ยี่ห้อต่างๆ
โดยการจดทะเบียนเครื่องหมายการค้าแต่ละเครื่องหมายจะมีอายุ 10 ปีนับแต่วันที่จดทะเบียน
และสามารถต่ออายุได้คราวละ 10 ปี ทั้งนี้ ณ วันที่ 31 ธันวาคม
2557เครื่องหมายการค้าที่บริษัทได้จดทะเบียนไว้ ได้แก่ ฟาร์มเฮ้าส์ (Farmhouse),
เดลี่โดนัท(Delidonut), ครัวจีน , มาดาม มาร์โก้ (Madam Marco), ธัญรัตน์, ธัญสุทธิ์ ,
ครัวฟาร์มเฮ้าส์, บิ๊ก เบค (Big Bake), ฮอตมีล (Hot Meal), เดลิย่า (Deliya) Fris R
Fresh และ กู้ดมอร์นิ่ง ฟาร์มเฮ้าส์ (Good Morning Farmhouse)

5. ข้อพิพาททางกฎหมาย

บริษัทไม่มีคดี หรือข้อพิพาทที่เข้าลักษณะ

1.  คดีที่อาจมีผลกระทบด้านลบ (บริษัทเป็นจำเลยที่ถูกฟ้องร้องเรียกค่าเสียหาย)
    ต่อสินทรัพย์ของบริษัทที่มีจำนวนสูงกว่าร้อยละ 5 ของส่วนของผู้ถือหุ้น ณ วันที่ 31 ธันวาคม
    2557 หรือ

2.  คดีที่กระทบต่อการดำเนินธุรกิจของบริษัทอย่างมีนัยสำคัญ
    แต่ไม่สามารถประเมินผลกระทบเป็นตัวเลขได้ หรือ

3.  คดีที่มิได้เกิดจากการประกอบธุรกิจปกติของบริษัท

  อย่างไรก็ดี บริษัทได้เปิดเผยในหมายเหตุประกอบงบการเงิน ข้อ 5 และข้อ 29.6
  เกี่ยวกับถูกฟ้องร้องเรียกค่าเสียหาย คดีอุบัติเหตุบนท้องถนน

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

  --------------------- --- ----------------------------------------------
  ชื่อบริษัท                :   บริษัท เพรซิเดนท์ เบเกอรี่ จำกัด (มหาชน)

  ประเภทธุรกิจ            :   ประกอบธุรกิจผลิตและจำหน่ายขนมปังและเบเกอรี่อื่น ๆ

  เลขทะเบียนบริษัท         :   บมจ. 0107545000144

  ทุนจดทะเบียนชำระแล้ว     :   หุ้นสามัญ จำนวน 450,000,000 หุ้น มูลค่าที่ตราไว้หุ้นละ 1
                            บาท

  ที่ตั้งสำนักงานใหญ่         :   121/84-85 ชั้น 29 อาคารชุด อาร์ เอส ทาวเวอร์
                            ถนนรัชดาภิเษก แขวงดินแดง เขตดินแดง กรุงเทพมหานคร
                            10400

  โทรศัพท์                :   0-2209-3000

  โทรสาร                :   0-2209-3091

  Home Page             :   http://www.farmhouse.co.th
  --------------------- --- ----------------------------------------------

นิติบุคคลที่บริษัทถือหุ้นตั้งแต่ร้อยละ 10 ขึ้นไป

+---------+------+----------+----------+----------+------------------+
| บริษัท    | สัดส่ว | ปร       | เลขทะ    | ทุน       | ที่ตั้งสำนักงานใหญ่    |
|         | นการ | ะเภทธุรกิจ | เบียนบริษัท | จดทะเบียน |                  |
|         | ลงทุน |          |          |          |                  |
|         |      |          |          | ชำระแล้ว  |                  |
+---------+------+----------+----------+----------+------------------+
| บริษัท    | ร    | ดำเน     | 01055    | หุ้นสามัญ   | 121/40 ชั้น 9      |
| เ       | ้อยละ | ินธุรกิจด้าน | 51034347 | จำนวน    | อาคารชุด          |
| พรซิเดนท์ | 39   |          |          | 1        |                  |
| กรีน     |      | ภัตตาคาร  |          | ,500,000 | อาร์ เอส ทาวเวอร์  |
| เฮ้าส์    |      | ร้านอาหาร |          | หุ้น       |                  |
| ฟู้ดส์     |      | ชื่อ “     |          |          | ถนนรัชดาภิเษก      |
| จำกัด    |      | ชินจูกุ     |          | มูลค่าที่ต   | แขวงดินแดง        |
|         |      | ทงคัทซึ    |          | ราไว้หุ้นละ |                  |
|         |      | ซาโบเตน” |          |          | เขตดินแดง         |
|         |      |          |          | 10 บาท   | กรุงเทพมหานคร     |
|         |      |          |          |          | 10400            |
|         |      |          |          |          |                  |
|         |      |          |          |          | โทรศัพท์           |
|         |      |          |          |          | 0-2641-2699      |
|         |      |          |          |          |                  |
|         |      |          |          |          | โทรสาร           |
|         |      |          |          |          | 0-2209-3091      |
+---------+------+----------+----------+----------+------------------+
| บริษัท    | ร    | ผลิตและจำ | 02155    | หุ้นสามัญ   | 43/244 หมู่ที่ 4     |
| เ       | ้อยละ | หน่ายสินค้า | 54002321 | จำนวน6   | ถน               |
| พรซิเดนท์ | 10   | จำพวกแป้ง |          | ,000,000 | นห้วยปราบ-ปลวกแดง |
|         |      |          |          | หุ้น       | ตำบลมาบยางพร     |
| ฟลาวมิลล์ |      |          |          |          | อำเภอปลวกแดง     |
| จำกัด    |      |          |          | มูลค่าที่ต   | จังหวัดระยอง 21140 |
|         |      |          |          | ราไว้หุ้นละ |                  |
|         |      |          |          |          |                  |
|         |      |          |          | 100 บาท  |                  |
+---------+------+----------+----------+----------+------------------+

บุคคลอ้างอิงอื่นๆ

+--------------------+---+----------------------------------------------+
| นายทะเบียนหลักทรัพย์   | : | บริษัท ศูนย์รับฝากหลักทรัพย์ (ประเทศไทย) จำกัด        |
|                    |   |                                              |
|                    |   | อาคารตลาดหลักทรัพย์แห่งประเทศไทย เลขที่ 62         |
|                    |   | ถนนรัชดาภิเษก                                  |
|                    |   |                                              |
|                    |   | แขวงคลองเตย เขตคลองเตย กรุงเทพมหานคร 10110    |
|                    |   |                                              |
|                    |   | โทรศัพท์ 0-2229-2800 , 0-2654-5599 โทรสาร      |
|                    |   | 0-2359-1259                                  |
+--------------------+---+----------------------------------------------+
| ผู้สอบบัญชี            | : | บริษัท สำนักงาน อีวาย จำกัด                       |
|                    |   |                                              |
|                    |   | 193/136-137 ชั้นที่ 33 อาคารเลครัชดา ถนนรัชดาภิเษก  |
|                    |   |                                              |
|                    |   | แขวงคลองเตย เขตคลองเตย กรุงเทพมหานคร 10110    |
|                    |   |                                              |
|                    |   | โทรศัพท์ 0-2264-0777, 0-2661-9190              |
|                    |   |                                              |
|                    |   | โทรสาร 0-2264-0789-90 , 0-2661-9192          |
+--------------------+---+----------------------------------------------+
| ที่ปรึกษากฎหมาย       | : | บริษัท เอฟ.เอ็น อินฟินิตี้ จำกัด                      |
|                    |   |                                              |
|                    |   | เลขที่ 611/40 ซอยวัดจันทร์ใน ถนนเจริญกรุง           |
|                    |   |                                              |
|                    |   | แขวงบางโคล่ เขตบางคอแหลม กรุงเทพมหานคร 10120   |
|                    |   |                                              |
|                    |   | โทรศัพท์ 0-2689-8946 , 0-2291-0414             |
|                    |   |                                              |
|                    |   | โทรสาร 0-2291-1127                           |
+--------------------+---+----------------------------------------------+

2.  ข้อมูลสำคัญอื่น

- ไม่มี-